**ПРИЛОЖЕНИЕ К ООП ООО**

**МУНИЦИПАЛЬНОЕ БЮДЖЕТНОЕ ОБЩЕОБРАЗОВАТЕЛЬНОЕ УЧРЕЖДЕНИЕ**

**«ГУДЕРМЕССКАЯ СШ№6»**

**ФОС**

**ЧЕЧЕНСКИЙ ЯЗЫК**

**5-9 КЛАССЫ**

**2023-2024 УЧЕБНЫЙ ГОД**

**V-XI классийн дешархойн барта хааршна мах хадорехь хьехархочо куьйгалла оьцу некъ:**

**Дешархойн барта хаарийн мах хадоран критериш.**

**1. Дуьззина а, нийса а жоп далар.**

**2. Хаарийн кхетаман барам хилар.**

**3. Нохчийн литературин меттан норманаш ларйеш жоп далар.**

**«5» дуьллу:**

1амийна материал, кхета а кхеташ, йуьззина схьайийцахь; материалах пайдаэца хаахь, шен масалш далош; нохчийн литературин меттан норманаш лар а йеш, шен ойланаш хьалха-т1аьхьа нийсий, кхетамей, вовшашца йозушший йийца хаахь.

**«4» дуьллу:**

1амийна материал, кхета а кхеташ, йуьззина схьайийцахь; шен масалш далош, материалах пайда оьцучу хенахь, цхьа-ши г1алат далийтахь, йуха ша уьш нис а деш; нохчийн литературин меттан норманаш лар а йеш, шен ойланаш хьалха-т1аьхьа нийсий, кхетаме, вовшашца йозушший йуьйцучу хенахь ши-кхо кхачамбацарш хилахь.

**«3» дуьллу:**

1амийна материал, г1алаташ деш, йуьззина схьа ца йийцахь; материалах пайда оьцучу хенахь, шен масалш ца даладахь; нохчийн литературин меттан норманаш лар а ца йеш, шен ойланаш хьалха-т1аьхьа нийсий, кхетаме, вовшашца йозушший йуьйцуш ца хилахь.

**«2» дуьллу:**

1амийначу материалан коьрта чулацам ца хаахь; материалах пайдаэца ца хаахь; нохчийн литературин меттан норманаш лар а ца йеш, шен ойланаш хьалха-т1аьхьа нийсий, кхетаме, вовшашца йозушший йуьйцучу хенахь г1алаташ дийлийтахь.

Дешархочун балха т1ехь г1алат лара деза, барта луш долу жоп муьлхха а бакъо талхош хилахь.

Дешархочун балхана «5», «4», «3» дуьллу, нагахь санна урокан йохаллехь барта жоьпаш луш, жигара дакъа а лаьцнехь, цуьнан балхана таллам бича, бакъонех пайдаэца хиънехь.

**V-XI классийн дешархойн барта хааршна мах хадорехь хьехархочо куьйгалла оьцу кху некъех:**

1. Диктантехь орфографически а, пунктуационни а гӀалаташ къаьст-къаьстина лору, оценка йукъара йуьллу.

2. Диктантана **«5»** дуьллу, нагахь цхьа а орфографически гӀалат дацахь йа цхьаннал сов пунктуационни гӀалат ца хилахь.

3. **«4»** дуьллу, кхааннал сов орфографически а, щиннал сов пунктуационни а гӀалат ца хилахь (йа шиъ орфографичсски, кхоъ пунктуационни гӀалат хилахь).

3. «3» дуьллу, йалханнал сов орфографически а, пхеаннал сов пунктуационни а гӀалат ца хилахь (йа 5 орфографически, 5 пунктуационни гӀалаташ хилахь).

4. «2» дуьллу, иттаннал сов орфографически а, пхеаннал сов пунктуационни а (йа бархӀаннал сов орфографически а, ворхӀаннал сов пунктуационни а) гӀалаташ ца хилахь.

5. **«1»** дуьллу, нагахь 2 дуьллучул гӀалаташ сов хилахь.

**Дсшархочун балха тӀехь гӀалат лара деза, орфографически** **а, пунктуационни а, муьлхха а бакъо талхош, диктант йазйале оццу классехь йа цул лахарчу классашкахь Ӏамийнчух иза хилахь. Нагахь санна талламан диктантехь 5 ша дина нисдарш хилахь (нийса цайаздинарг нийсачуьнца хийцина) оценка цхьана баллана лаг1йо, иштта оценка «5» ца дуьллу, диктантехь 3 йа цул сов нисдарш хилча.**

**Оценка йуьллуш, ца лоруш дуьту:**

1. программехь йоцу йа Ӏамийна йоцу орфографически а, пунктуационини а бакъонаш талхош долу гӀалаташ (масала, V классехь хандешан карарчу а, йаханчу а хенийн чаккхенаш нийсайазйар, спряженешкахь хандешнийн нийсайаздар, подлежащиний, сказуеминий йуккъехь тире йиллар-цайиллар ца Ӏамадо. Уьш VI а, VII а, VIII а классийн программехь йу);

2. тилкхаздаьлла гӀалат (описка) лору, масала, белхало хила дезачохь белхано йаздинехь, Ӏуьйре хила дезачохь Ӏуьйле йаздинехь;

3. нохчийн маттахь зевне мукъаза й (йот) йаздар, масала: йоза хила дезачохь йеза йаздахь;

4. орам ларбеш а, ораман аьзнаш хийцалуш а терахьдешнаш йаздар, масала: исс - иссалгӀа-уьссалгӀа, итт - итталгӀа – уьтталгӀа;

5. къовсамечу меттигашкахь чолхечу дешнийн нийсайаздар, масала: пайдаэцар - пайда эцар, нийсайаздар - нийса йаздар, гӀодар - гӀо дар, и. дӀ. кх.;

6. дешнашкахь дифтонгаш йазйар: къега- къиэга, терса- тиэрса, оза-уоза, йеха - йиэха, и. дӀ. кх. а.

7. ЦӀердешнийн къовсаме йаздар: стогалла- стагалла, мох – мохан-механ - махан, морха, и. дӀ. кх. а;

8. дешархоша далийтинчу гӀалаташна йукъара даккхий а, кегий а гӀалаташ къасто деза.

**Даккхий гӀалаташ лору:**

1 хьалхенца Ӏамийна а, йозанехь алсам пайдаоьцуш а йолу орфографически, пунктуационни бакъонаш талхош долу гӀалаташ.

2. Мукъазчу элпашна йуккъе йаздеш долу къасторан хьаьркаш, масала: хӀаллакьхилла, меттахъхъайра.

3. Дешхьалхенца йолчу йа чолхечу инфинитиван суффиксийн йазйар.

4. Хандешнех хиллачу тайп-тайпанчу къамелан дакъойн йаздар (оху -охуна йа охана, тоьгу - тоьгуна йа тоьгана).

5. Хандешан ихначу хенан йазйар, масала: бохура йа бахара, моьттура йа моттара.

6. Кху кепара цӀердешнийн йаздар: дечиган йа дечган, эчиган йа аьчган.

7. ЦӀердешнийн а, билгалдешнийн а массо къобалйина тӀеэцна йолу йацйинчу а, йуьззинчу а форманийн йазйар, масала: гӀуллакх йа гӀулкх, гӀиллакх йа гӀилкх.

**Дешархочун балха тӀехь цхьамогӀа (кхоъ йа цул сов) цхьана бакъонна нислуш гӀалаташ хилахь, диктантана оценка лакхайаккха мега, масала, дешан чаккхенга** н **йаздарехь, доца шеконан элпаш** (а, **и, у) йаздарехь.**

Комплексни талламан белхашкахь, диктантах а, т1едилларех а

(фонетически, лексически, орфографически, грамматически, пунктуационни) лаьттачу, ши оценка йуьллу-х1ора балхана шен-шен.

Т1едилларийн мах хадорехь куьйгалла оьцу кху некъех:

**«5»** дуьллу, массо а т1едиллар нийса кхочушдинехь;

**«4»** дуьллу, т1едилларийн ¾ дакъа нийса динехь;

**«3»** дуьллу, болх ах йа цул сов нийса бинехь;

**«2»** дуьллу, болх эханал к1езиг бинехь;

**«1»** дуьллу, цхьа а т1едиллар кхочуш ца динехь.

**Билгалдаккхар:**

Орфографически а, пунктуационни а г1алаташ, т1едиллар кхочушдарехь дина долу, диктантан мах хадош лору.

**V-IX классашкахь йечу талламан диктантийн мах хадор**

**Диктант** – иза офографех а, пунктуацех а долу хаарш талларан кеп ю.

Талламан дешнийн диктанто зоь кхета хала йолу офограммаш. Иза хила йиш йу х1окху дешнийн барамехь:

5 класс-15-20 дош

6 класс-20-25 дош

7 класс- 25-30 дош

8 класс- 30-35 дош

9 класс- 35-40 дош.

Дешаран шеран 3-чу чийрикехь V-ХӀ классийн дешархошна лучу диктантан герггарчу хьесапера барам кху кепара хила магийна:

* классана - 80-90 дош

1. классана - 90-105 дош

VII классана - 105 -120 дош

1. классана- 120—135 дош
2. классана- 135-150 дош
3. классана- 150- 160 дош
4. классана- 160 -170 дош

**(Дешнаш дагардеш лору г1уллакхан дешнаш а)**

Текст хоржуш, кху некъех пайдаэца беза:

1. Диктантан текст шен чулацамехь дешархой кхеташ а, хӀинцалерчу литературни меттан лехамашца йуьззина нийса йогӀуш а хила йеза.

2. Диктантан дерриге а дешнаш дешархошна кхеташ хила деза. КӀезиг лелош а, девзаш доцу а дешнаш довза а довзуьйту, доски тӀе дӀа а йаздо.

3. Диктантан текстехь хала дешнаш хилахь, цу дешнийн нийсайаздар дешархоша Ӏамийна а дацахь, и дешнаш доски тӀе дӀайаздо.

4. Текст йоьшучу хьехархочо дӀайешар литературни нийса а, муха йаздан деза, дешархошна дӀа ца хоуьйтучу кепара а хила деза. Масала, кӀайн, Ӏежийн, халкъан бохучу дешнашкахь, литературни аларан норманашца цхьаьна а догӀуш, чаккхенгара н ца олу, ткъа саьрмик, ч1егӀардиг дешнашкахь г-ний, к-ний хьалхахь долу и а долуш санна олу.

5. I чийрик чекхдаллалц (5 классехь хьалхара эхашо) текстан барам кхул хьалхарчу классехь хилларг магабо.

Талламан дешнийн диктантан мах хадорехь куьйгалла оьцу кху некъех:

«5» дуьллу, цхьа а г1алат дацахь;

«4» дуьллу, 1-2 г1алат хилахь;

«3» дуьллу, 3-4 г1алат хилахь;

«2» дуьллу, 7 кхаччалц г1алат хилахь;

«1» дуьллу, 7 сов г1алат хилахь.

Дешархоша кхошушбинчу ненан меттан йозанан белхашна х1итточу оценкийн ч1аг1йина норманаш лелоро г1о дан декхар ду ненан мотт хьехаран говзалла лакхайаккхарна а, 1аморан а, талларан а кепара болчу йозанан белхийн лехамаш цхьанакепара хилийтарна а.

Дешархойн хаарийн мах хадорехь коьрта йолчу цхьанакепара йолчу оценкийн норманаша хьехархо мукъа ца вуьту х1ора йозанан белхан мах, массо аг1о а лоруш, шен-шен башхаллашца хадоран хьехархо декхарийлахь ву, г1алаташ а, церан масалла а тидаме эцна ца 1аш, кхочушбинчу белхан дикалла а, г1алатийн башхаллаш а тидаме эца.

Х1ора дешаран шо долалуш хьалхарчу четвертехь талламан белхан (диктантан) текстехь дешнийн дукхалла д1адахана дешаран шо чекхдолуш хиллачу талламан белхан дешнийн дукхаллехь маго йеза. Ненан маттана йозанан белхийн оценкийн норманаш х1иттийна, нохчийн меттан специфически башхаллаш тидаме эцарца.

**II. Изложенийн мах хадор**

Сочинени а, изложени а йазйар дешархойн дозуш долу къамел кхиоран коьрта кепаш (форманаш) йу.

5-9 классашкахь сочинени, изложени йазйар д1ахьо «Дозуш долу къамел карадерзор» программин декъан т1едахкаршца дог1уш.

**Сочинени а, изложени а йазйарехь толлу:**

1) билгалйина тема схьайелла хаар;

2) темица а, хьесапца а дог1уш меттан г1ирсех пайдаэца хаар;

3) меттан барам а, нийсайаздаран бакъонаш а ларйар.

Сочиненин а, изложенин а мах хадабо шина оценкица: хьалхарниг чулацамна а, меттан говзаллина а; шолг1аниг-нийсайаздарна а, сацаран хьаьркаш йахкарна а, дешнаш маь1ница нийса далорна а.

**Сочиненин а, изложенин а чулацаман мах хадабо кху бакъонашна т1едоьг1на:**

1) болх темица бог1уш бу йа бац;

2) тема кхачо йоллуш схьайиллина йу йа йац;

3) чулацаман хиламийн рог1алла нийса йу йа йац;

4) меттан исбаьхьаллин басарех пайдаэцна йа ца эцна;

5) къамелан кхачамбацарш ду йа дац.

Нийсайаздаран мах хадабо дешархочо динчу нийсайаздаран, сацаран хьаьркаш йахкаран, грамматически г1алаташка хьаьжжина. Изложенин текст йозуш а, дешархой шех кхеташ а, кхетамца-кхиоран, 1аморан маь1на долуш а хила йеза.

**Изложенина текст харжа йеза кху барамашкахь:**

Vклассана – 100-120 дош

VI классана – 150-200 дош

VII классана – 220-250 дош

VIII классана – 300-350 дош

IX классана – 350-390 дош

X классана – 390-400 дош

XI классана – 400-410 дош

**Талламан изложенина** **хаьржина текст хьехархочо шозза йоьшу.**

**Изложенина х1итточу оценкийн кху норманашкара куьйгалла эцар ца хилча ца торуш ду:**

1. **«5» дуьллу:**

а) нагахь изложенин текст хьалха-т1аьхьа нийса а, йуьззина а, цуьнан идейни чулацамах нийса кхетош а, г1алаташ доцуш а, галдаьккхина х1ума доцуш а йийцинехь;

аь) дешнаш харжарехь йа предложенеш х1итторехь кхааннал сов г1алат дацахь, цхьаннал сов орфографин йа пунктуацин г1алат а дацахь.

2. **«4» дуьллу:**

а) нагахь идейни чулацам нийса а бийцинехь, дуьйцучу г1уллакхийн йерриге коьрта меттигаш г1алаташ доцуш а, хьалха-т1аьхьа хила оьшучу кепара а йийцинехь;

аь) дешнаш харжарехь йа предложенеш х1итторехь кхааннал сов г1алат дацахь, орфографин кхаа а, пунктуацин шина а г1алатал сов уьш ца хилахь.

3. **«3» дуьллу**:

а) чулацам коьртачу декъана нийса а бийцинехь, бакъдерш гайтарехь цхьаъ-шиъ нийса йоцу меттиг а йелахь, хьалха-т1аьхьа г1уллакхаш дийцарехь ладам боццу ледарлонаш а йалийтинехь;

аь) дешнаш харжарехь йа предложенеш х1итторехь деаннал сов г1алат дацахь, йалханнал сов орфографин а, деаннал сов пунктуацин а г1алат ца хилахь.

4. **«2» дуьллу:**

а) чулацам кхачаме боцуш а бийцинехь, бакъонца йолу материал хьалха-т1аьхьа нийса йийцарехь йаккхий ледарлонаш а, нийса йоцу меттигаш а йелахь;

аь) дешнаш харжарехь йа предложенеш х1итторехь йалханга кхочуш г1алат динехь;

б) дейттанга кхочуш орфографин а, пунктуацин а г1алат далийтинехь, царна йукъахь иссаннал сов доцуш орфографин г1алат а долуш.

Изложенина ши оценка йуьллу: хьалхарниг грамматикана, шолг1аниг литературина.

**III. Сочиненийн мах хадор**

5-9 классашкахь йазйечу сочиненийн барам хила тарло кху тайпана:

5 классехь-0,5 - 1,0 аг1о;

6 классехь-1,0 - 1,5 аг1о;

7 классехь-1,5 - 2 аг1о;

8 классехь-2 - 3 аг1о;

9 классехь-3 - 4 аг1о.

И сочиненин барам цу т1ехь сецна боций хьехархочунна хаа деза, х1унда аьлча кхин дуккха а т1едахкаршца бозуш бу цуьнан чулацам:

1) дешархойн йозанан хат1 тайп-тайпана хилар;

2) сочиненин тайпане хьаьжжина цуьнан чулацам хийцабалар.

1. **«5»** дуьллу:

а) дешнаш харжарехь йа предложенеш х1итторехь цхьаннал-шиннал сов г1алат дацахь;

аь) цхьаннал сов доцуш жима орфографин йа пунктуацин г1алат хилахь.

2. **«4»** дуьллу:

а) дешнаш харжарехь йа предложенеш х1итторехь кхааннал сов г1алат ца хилахь;

аь) шиннал сов орфографин а, шиннал сов пунктуацин а г1алат дацахь.

3. **«3»** дуьллу:

а) дешнаш харжарехь йа предложенеш х1итторехь пхеаннал-йалханнал сов г1алат дацахь;

аь) пхеаннал сов орфографин а, йалханнал сов пунктуацин а г1алат дацахь.

4. **«2»** дуьллу:

а) дешнаш харжарехь йа предложенеш х1итторехь ворх1анга кхочуш г1алат делахь;

аь) кхойттанга кхочуш орфографин а, пунктуацин а г1алат делахь, царна йукъахь ворх1анга кхочуш орфографин г1алат а долуш.

**Сочиненина ши оценка юьллу: хьалхарниг литературина, шолг1аниг нохчийн маттана.**

Ненан меттан йозанан белхийн оценкийн норманаш х1иттийна, нохчийн меттан специфически башхаллаш тидаме эцарца.

**МХГ1Ф паспорт.**

**5класс.**

|  |  |  |  |
| --- | --- | --- | --- |
| **№** | **Белхаш** | **Дакъа.** | **Кеп** |
| **1.** | Хаарш талларан болх. №1 «Беркате аьхке» | Карладаккхар. | Диктант |
| **2.** | Изложени. «Асет а, Обарг а.» (А.76, сборн.) | Синтаксис. Къамелан оьздангалла. Пунктуаци  Дешнийн цхьаьнакхетар | Изложени |
| **3.** | Талламан болх №2.  «БIаьлланг бIараш» | Цхьалхе шинах1оттаман предложени | Диктант  грамматически  т1едилларца. |
| **4.** | Суртх1отторан сочинени. «Гуьйре». (А.115, сборн.) | Сочинени |
| **5.** | Талламан болх №3  «Хьуьнан кхор» | Мотт а, къамел а. | Диктант |
| **6.** | Сочинени-дийцар. «Школехь». (А.118, сборн.) | Фонетика. Графика | Сочинени |
| **7** | Талламан болх №4  (тест) | Фразеологи | Тестировани |
| **8** | Талламан болх №5  «Муьргаш» | Дешан х1оттам а,  Дошкхолладалар а | Диктант |
| **9** | Изложени. «Уггар хазаниг а, уггар ирчаниг а» (А.79, сборн.) | Изложени |
| **10** | Шеран талламан болх №6.  «Декалахь, сан илли…» | Морфологи. Къамелан оьздангалла. Орфографи | Диктант  грамматически  т1едилларца. |

**Талламан болх № 1**

**Беркате аьхке**

Iалам! И дош доца делахь а, шен чулацам кIорггера болуш ду. Адамийн а, дийнатийн а, берийн а, хьаннийн а дахар Iаламах хаьдда хила йиш йолуш дац. Лаьттахь долу дахар Iаламах дозуш, Iаламо латтош ду. Шен къайленех дуьззина, массо а хенахь шен хаза мур болуш ду Iалам. «ХIун къайленаш хир йара Iаламан?» - аьлла, хета тарло. Iалам дезаш хьо велахь, хьуна и, йоьшуш йолу хаза книжка санна, деша хуур ду, цунах пайда а оьцуш.

**Хь. Саракаев**

**Изложени «Асет а, Обарг а» (А.76, сборн.)**

Кертахь дехаш-1аш дара з1енашца дихкина латтош долу дера ж1аьла Обарг. Генна д1а хезара цуьнан оьг1азе летар.

Масийттазза нисйелира Асет Обарг долчу хьалха. Ринжа долчухула чухьажа а г1иртира иза, амма Обарг гуш дацара.

Цхьана дийнахь майра а йаьлла, керта буьххье йелира Асет, доккха ж1аьла гира цунна т1аккха. Корта а лестош, шен кочара з1е д1айаккха г1ертара иза.

«Х1инцца аса г1о дийр ду хьуна»,- олуш кертал дехьа а иккхина, ж1аьла долчухьа йедира Асет. Оьг1азе, йо1ана т1е а дог1аделла, дера лета х1оьттира ж1аьла.

«Обарг, ма кхера, жиманиг. Аса х1умма а дийр дац хьуна», - к1еда-мерза йистхилира Асет. Цецдаьлла ж1аьла, т1ехьарчу когаш т1е охьахиира. Ткъа Асет, оьг1азечу ж1аьлина т1е а йахана, и хьаста а хьаьстина, цуьнан кочахь йоллу з1е д1айаккха йуьйлира. Хазахетта, ж1аьла хьерадолучу хьолехь дара. Асетана гонаха кхиссадала доладелира иза, т1аккха, т1ехьарчу когаш т1е а х1оьттина, хьалхара ши т1од йоь1ан белшаш т1е биллира цо.

Обарг схьа а даьстина, кочара доьхка схьалецира Асета. Гонаха 1аш мел волу вахархо шех кхоьруш волу ж1аьла парг1ат дог1ура йо1ана йуххе а х1оьттина.

**Текст т1ехь болх бар.**

Текст дакъошка а йоькъий, царна ц1ераш тохку. Масала: 1) Обарг балехь ду.

2) Мукъадаккхар. 3) Доттаг1ий.

Билгалдоккху и дакъош цхьа а йукъахдита мегар цахилар. Дийцаран маь1на ца талхош дерг йукъара даккхарца текст йацйан тарлуш ду. Иштта, масала, йукъара даккха мегар ду хьалхарчу декъехь кевна хьалха масазза хилира Асет бохуш дерг, шолг1ачу декъехь -Асетан цхьадолу дешнаш, Обарган цецдалар, кхоалг1ачу декъехь - т1аьххьара абзац.

**Хаттарш а, т1едахкарш а**

1. Хьанах лаьцна дуьйцу текстехь? Кхин х1ун ц1е тилла мегар дара цунна? Дийцаран коьрта маь1на х1ун ду?

2. Текст дакъошка а йекъий, царна ц1ераш тахка. Муха йазйан мегар ду текст? Хьалхарчу декъехь ца дийцича а мега дерг х1ун ду? Шолг1ачу? Кхоалг1ачу?

3. Муха ж1аьла хилла Обарг? И дера ж1аьла хилар т1еч1аг1деш долу масалш даладе. Ша парг1атдаьлча муха хийтира цунна?

4. Асет майра йо1 хилар т1еч1аг1деш долу масалш даладе, Йацйина изложени йазйе.

5. Текстаца йог1уш цхьанатайпана меженаш шайца йолу предложенеш х1иттайе: билгалйаха коьрта меженаш, сацаран хьаьркаш х1итторах лаций дийца.

**Талламан болх №2**

**БIаьлланг бIараш**

Хьуьнхахула волавелча, мажделла охьаэгначу гIаш йуккъехь карадо бIараш. Уьш, цIен бос болуш, дуьзна хуьлу. Диканиг бен бIаьлланга тIера охьа а ца дужу. НIаьно талхийнарг тIехь дуьсу.

БIараш лахьош лелачу хенахь, хьуна хьалхара дIаоьккху цхьа экха. Иза тарсал йу. Цу жимачу экханан беснеш, буьрка санна, йусайелла гахь, хаалахь, цуьнан бага бIарех йуьзна йуйла. Уьш цара, шайна Iаьнна кечам беш, дIадахка хьош ду шайн хари чу. Иштта адамашна а, дийнаташна а пайдехь йу бIаьлланг. Вай хьуьнан бIар а олу цунах.

**ТIедиллар.**

1. ТIаьххьарлера предложени синтаксически къастайе.

**Хь. Хасаев**

**Талламан болх №3**

**Хьуьнан кхор**

Хьанна ца бевза хьуьнан кхор? Цунна тIелатош болу кхораш чIогIа мерза а, дика а хуьлу. Вайнаха дукха хенахь дуьйна оцу кхорийн цу дарбанна лелош бу. Кхораш куьркахь батта а боттуш, йуха хьерахь ахьа а охьуш, беш бу иза. Йетшури тIехь и цу кеч а бина биъча, цунах чIогIа дарба хуьлу. Кхораш, хи чу бухкий, Iаьно бууш латтабо.

**ТIедиллар.**

1. Шалха элпашна буха сиз хьакха.

2. «**Кх**» элпаца йалх дош даладе.

**Хь. Хасаев**

**Талламан болх №4 (тестировани)**

1. **Дуьхьал маь1на долу дешнаш даладе (антонимаш)**

*Вахар* – *валар къоналла* – *къеналла*

*болхбар* – *садаIар вожар – гIаттар*

*ирс* – *бала доттагIа – мостагIа*

*хаза – ирча ларар – цавашар.*

2. **Кицанаш-антонимаш т1едуза.**

Сихалло са диъна – собаро лам биъна.

Дика к1ант г1ала – вон к1ант бала.

Дешар серло – цадешар бода.

Аьхка 1иллинарг – 1ай идда.

Ц1арца бегаш ма бе – хих а ма теша.

Б1аьрг стешха – куьг майра.

К1езиг дечо – дукха дуьйцу.

3. **Даладе фразеологически цхьаьнакхетарийн маь1на досту дешнаш:**

Бурч йоьхкина – (дов дина)

Ж1аьлеш хи т1е кхийллал – (дукха ду шу)

Ка **йахквелла** – (х1ума ца далуш)

Корта бетта – (дехарш дан)

Йахийта хьан алаша – (д1аг1о, д1авала кхузара)

Ц1е йаьлча санна, хьаьдда воьду – (чехка)

Б1аьрган нег1ар тохале – (сиха)

Ц1арна а ц1е йаххана – (дика вевзаш, г1араваьлла)

4.**Фразеологически цхьаьнакхетаршца ала билгалдаьхна дешнаш:**

Ч1ог1а нийса хадийна – (тай тоьхча санна)

Дукха сиха кхечира иза схьа – (ц1е йаьлча санна)

Йухь дуьхьал х1оьттина лаьтташ – (б1аьрг т1е б1аьрг х1оттийна)

**5. Маттах лаьцна долу ч1аг1делла цхьаьнакхетарш даладе:**

Мотт бетташ лела.

Матто йина чов.

Мотт баьстина.

Мотт къамбелла цуьнан.

Мотт кхаьбна.

Мотт бихкина.

Цхьа мотт каро.

Ж1аьлин мотт.

**Талламан болх №5**

**Муьргаш**

Йуькъачу хьуьн чуьра ирзошкахьа ара а ваьлла схьавогIуш, цIаьххьана тидам хуьлу гонахарчу дитташна а, коьллашна а йуккъера гуш болчу цхьана цIечу стоьмийн. Уьш муьргаш йу, тхо гой хьуна бохуш санна, лаьтташ.

Хьал ца хуучунна хетадала тарло, «царах-м хIун дийр дара» аьлла. Уьш схьа ца йохуш йуьтийла дац. Iай шелвелча кхехкийнчу муьргийн довха хи малахь, дегI метта а догIур ду, йовхарш йелахь, уьш дIа а йевр йу. Иштта дарбане йу муьргаш.

**ТIедиллар.**

1. Дешнийн хIоттам билгалбаккха: схьавогIуш, коьллаш.

**Хь. Саракаев**

**Изложени. «Уггар хазаниг а, уггар ирчаниг а» (А.79, сборн.)**

Школехь кӀантана хьалха декхар хӀоттийна, «ХӀун ду хӀокху дуьнен тӀехь хьуна гинчарна йукъахь уггар хазаниг а, уггар ирчаниг а» цIе йолчу темина сочинени йазйе аьлла. Дукха ойла йина к1анта сочиненин теманах лаьцна. Цунна хетарехь, уггар хазаниг зезаг ду. Ткъа уггар ирча хетарг пхьид йара.

Шен деда волчу вахана к1ант, иза иштта дуй хатта. Цо аьлла: «Уггар хазаниг – иза адаман къинхьегам бу, ткъа ирчаниг – адаман къинхьегаман пусар цадар ду. Хьада вало, жимма адамашна йуккъехула волало, т1аккха гур ду хьуна иза а, важа а».

Д1авахана к1ант. К1а дийначу ара кхочу иза. Гуш ду кхунна, кортош а лестош, шабарш деш к1енан кенаш.

«Х1ара ду-кх уггар а хазаниг, – кхета к1ант. – Х1ара адаман къинхьегам бу».

Кхид1а а воьду иза. Школа йолчу кхочу. Ловзуш, уьдуш бераш ду. Цхьа йо1 т1е налха хьаькхна бепиг дууш йу. Чекх а ца доккхуш, йисина баьпкан йуьхк лаьтта охьа а кхоьссина, ловза д1айедира иза.

«Х1ара ду-кх уггар ирчаниг, – хьесап до к1анта. – Адаман къинхегаман хама ца би цо».

Ц1а а веана, дерриге дедега д1адийцира во.

– Нийса кхетта хьо аса хьайна динчу хьехарх, – элира дедас. К1ант сочинени йазйан хиира, х1инца хаьа цунна, ша х1ун йаздан деза.

**Урокехь болх.**

1. Шуна муха хета, мила ву х1окху текстан автор (воккханиг йа бер, йаздархо йа кхин корматалла йолуш верг)? Дийца, х1унда кхоллайеллира шун иштта ойла. Муьлха масалш далор дара аша шаьш аьлларг т1еч1аг1деш.

Хьехархочун дош.

Х1ара текст йазйинарг (шуна тамашийна хетахь а) шу санна волу шун хенара к1ант ву. И цхьа тамашийна, башха к1ант ву ма мотталаш. Шу санна дешархо ву иза а.

2. Текстан коьрта ойла т1еч1аг1йеш долу дешнаш схьалаха. Хьан аьлла и дешнаш? Дийца, х1унда ца хилла к1ант йуьхьанца шена х1оттийнчу декхарна т1аьхьакхуьуш? Х1унда ца хиъна цунна къасто уггар хазаниг а, уггар ирчаниг а? Хьан г1о дира цунна цу т1ехь? Волавелла х1унда лелла к1ант? Т1аккха х1ун гира цунна, х1ун маь1на дира цо шена гинчух лаьцна?

3. Д1айазде доски т1е:

а) гур ду– гина, д1адийцина дедега, чекх ца докккхуш, т1аккха, уггар;

б) нийса кхетта, – элира дедас.

4. Герггарчу хьесапехь текстан чулацам схьабийцар.

5-чу классан дешархошна сочинени йазйар т1едиллина хилла. Цуьнан тема иштта билгалйина: «Х1оккху дуьнен т1ехь хьуна уггар ирча а, хаза а х1ун гина»

К1анта дукха ойла йина, иза муха йазйийр йу ца хууш. Воккхададе г1о дехна цо шена цу т1ехь. Воккхададас аьлла: «Уггар хазаниг адаман къинхьегам бу, ткъа ирчаниг – хьанал, къахьегнарг пусар ца деш, эрна х1аллакдар ду. И хьайна ган лаахь, нахана йуккъехула волало хьо», – хьехар дина цо к1антана.

Цо аьлларг дина к1анта. Цкъа иштта х1ара вог1уш кхунна к1енан можа аре гина. Эх1, хьо хазалла! Адаман куьйгаша, къинхьегамо кхоьллина и!

Волавелла кхид1а вахана иза. Кхочу-уш школа йолчу кхаьчна. Цу кертахь ловзуш бераш гина к1антана. Цхьана йо1а ша дууш хилла бепиг лаьтта охьакхуссуш гина цунна. Оцу йо1а адаман къинхьегамна т1е нехаш хьаькхна ша динчуьнца. Т1аккха кхетта к1ант, х1ара ду-кх уггаре ирчаниг.

Ша йухавеача, и дерриг а воккхададе д1адийцина цо. Вукхо резахилла, к1ант хастийна.

**Герггара план.**

1. Хала т1едиллар.

2. Дедех дагавалар.

3. К1енан аре.

4. Школехь гинарг.

5. Нийса дина хьесап.

Чеккхйаккха изложени х1окху хаттарна жоп луш: «Мичара йолу сонталла»?

**Шеран талламан болх №6**

**Декалахь, сан илли…**

Дагаев Валид халкъан иллиалархо ву, цуьнан иллеш а халкъан дахарх дуьзна, халкъах, Даймахках лаьцна ду. Валидан кхолларалло йист йоцуш шена чулаьцна заманан йохалла вайн халкъо гулдина хаза гIиллакхаш. Цунна тоьшалла ду Дагаевн иллеш, ткъа уьш цо ша а доху. Цо олу Сулаев Мохьмадан, Сулейманов Ахьмадан, Рашидов Шаидан, иштта дIа дуккха а кхечу авторийн дешнашца.

Дахаран ницкъ ойуш, халкъан дог-ойла йуьйцуш дека РФ-н Халкъан артистан иллиалархочун Дагаев Валидан зевне аз.

**ТIедиллар.**

1. Долахь долчу цIердешнашна буха сиз хьакха.

**Х. Берсанов**

**МХГ1Ф паспорт.**

**6 Класс**

|  |  |  |  |
| --- | --- | --- | --- |
| № | **Белхаш** | **Дакъа** | **Кеп** |
| 1 | Хаарш талларан болх. №1. «Цхьогал» | 1амийнарг карладаккхар. | Диктант |
| 2 | Сочинени. «Ларде вай 1алам!» | Билгалдош | Сочинени |
| 3 | Талламан болх №2. «Нана-Даймохк». | Карладаккхар | Диктант |
| 4 | Изложени «Дуьххьарлера хьехархо» | Терахьдош | Изложени |
| 5 | Талламан болх №3 «Ши к1ант тилар» | Терахьдош | Диктант |
| 6 | Изложени «Мухтар» | Ц1ерметдош | Изложени |
| 7 | Талламан болх №4. Тест. | Ц1ерметдашах 1амийнарг карладаккхар. | Тест |
| 8 | Талламан болх №5. «Олхазарийн дуьне» | Хандош | Диктант |
| 9 | Сочинени «Тхан доьзал» | Хандешан хенаш т1еч1аг1ъяр | Сочинени |
| 10 | Шеран талламан болх №6 «Кегий йийсарш» | Хандаш къастор | Диктант |

**Талламан болх №1**

**Цхьогал.**

Варшахь мангал хьокхуш воллура воккха стаг. Хи чохь зока а, т1уо чохь кхийран гуьмалк а, йуург юкъахьарчийна шаршун шед а цо кхуран 1индаг1ехь битинера. Тебаш, кхура к1ел деара цхьогал. Гуьмалках хьожа а яьккхина, корта цу чу боьллира цо.

Г1аддахана т1о бууш доллура цхьогал. Мац а вела, кхура к1ел веара воккха стаг. Т1о бууш доллучу цхьогалх б1аьрг кхийтира цуьнан. Т1екхетта схьалецира цо иза. Цхьогалан корта т1уох буьзна к1айн бара. Бетах мотт хьоькхура цо. Воккхачу стага куллан кондарх д1адихкира цхьогал. Сарралц мангал а хьаькхна, ц1а ваха кечвелира иза. …(96дош)

**Грамматически т1едахкарш.**

**Талламан болх №2**

**«Нана-Даймохк»**

Бийцина ца валлал, хаза, беркате мохк бу вайн. Тайп-тайпана дитташ долу хьаннаш йу, шера аренаш, лекха лаьмнаш. Чухьаьжча, юьхь-сибат а гуш, бухдуьйлу сирла шовданаш. Исбаьхьа чухчареш йу дешица, детица кхелина.

Дитта т1е олхазар хуу. Цо вайга дагара дуьйцу, шен зевне аз вайн дегнех а хьерчош. Т1аккха ойла кхоллало: «Ма хаза а, ма зевне а бу-кх хьо, Нана-Даймохк,»-олий. Иштта вайн мохк хаза, токхе хиларна деха вайца и тайп-тайпана олхазарш.

Бес-бесара бецаш йу, шеца олхазаршна дез-деза х1у а долуш. Стоьмаш бу: кхораш, комарш, стеш, хьармакаш (шиповник)… .

Уьш олхазарийн даарш ду. Адамаша олхазарийн 1уналла дан деза. 1ай арахь йаах1ума а латтош, дитташ т1е гуйш а (кормушка) ухкуш…

(113дош. С.-М. Гелагаев. «Олхазарийн дуьне-сан дуьне.»)

**Грамматически т1едиллар.**

*Морфологически таллам бе.*

1-ра вариант. 2-г1а вариант.

*Аренаш, ойла, стоьмаш. Бецаш, кхор, шовданаш*

3-г1а вариант.

*Мохк, дитташ,нана*.

**Изложени**

**«Дуьххьарлера хьехархо»**

Тхешан куьпарчу берашца школе йигира со а. Мел хаза хетара суна! Моьттура, дерриг дуьне оцу сайн жимачу т1оьрмиг чохь ду, цу чуьрчу абато со цхьана тамашеначу ирсе кхачор йу.

Лулахойн бераша хьехархочуьнга д1аелира со. Тхан йишин Элитин хенара йо1 яра иза. Х1етахь дуьйна дуккха а шераш д1адевлла. Амма суна цкъа а диц ца ло и де, сайн дуьххьарлерачу хьехархочун сурт а. Х1инца а гуш санна хета цуьнан эсала, екхна, к1айн горга йуьхь, къинхетаме б1аьргаш, букъ буьззина ловзу стомма 1аьржа ши ч1аба, д1аса т1емаш тесна, даьржина 1аьржа ц1оцкъамаш, к1еда аз.

Суна а, тхуна массарна а Белител дагна хьоме адам дацара. Цо т1ейуьйхина муьлхха коч, тиллина йовлакх, лергех оьхкина ч1агарш, когара мачаш – уьш механа мел йорах хиллехь а, тхуна исбаьхьа исбаьхьа хетара. Тхо дерриш а цунах тардала г1ертара. Тхуна йуккъехь тасаделла доттаг1алла милла а хьоьгур волуш, довха, безаме дара.

Массанхьа а тхоьца яра Белита. Х1инца а ойла йо ас: цо йешаза книга, цунна ца хууш х1ума хила а хиллий техьа? Муьлхха хаттар шега даларх, эсала ела а къежий, нийса жоп лора цо. Дуьйцура муьлххачу а книгах лоций. Ткъа туьйранаш! Цкъа а к1ордор дацара цаьрга ладог1.

(160 дош) А.Айдамиров

**Талламан** **болх** **№3**

**«Ши к1ант тилар»**

Деъна са хилира. Гобаьккхина хьун йара лаьтташ. Цхьана а меттехь некъан лар йацара гуш.

Ши к1ант ц1ехьа верза лууш вара. Амма муьлхачу аг1ор ваха веза ца хууш, тиллера и шиъ. Мацвелла кийра 1ийжара.

Делкъхан хиллера. Бажа лелла некъаш карийча жимма сапарг1ат даьллера шина к1ентан. Ламанан дежийлашкахь гуш дара жа а, бежнаш а. Дукха гена валале, бетта мохь хезира шина к1антана.

Ц1ера т1аьхьа даьлла орца, сахиллалц маьхьарий, детташ, 1аннаш цоьстуш леллера. Лечий, 1алхий царна карор вара, и шиъ цхьаьна аг1ор д1аихна гена ваьлла ца хиллехь.

Шаьш 1ачу к1отарара вуьрх1итта-берх1итта километр хиллал д1аихна хиллера и шиъ. (Х-А. Берсанов)

Т1едиллар: 1. Терахьдешнаш билгалдаха. 2.Кхоалг1ачу предложенина синтакс. къастам бе.

**Изложени** **«Мухтар»**

**«Мухтар»**

1уьйранна школе воьдуш вара Мухтар. Маржанг1еран кет1а нислушшехь, берийн мохь хезира цунна. Саца а сецна, ладуьйг1ира Мухтара бакъонца тийшира иза кхераделлачу берийн аьзнаш хиларх. Кхин хьем ца беш, ведда ц1ийнан не1аре вахана, и схьайелла г1оьртира Мухтар, амма схьа ца йеллайелира, чухула дог1а тоьхна хиллера цунна. Т1аккха ведда коре а вахна, корах чухьаьжира к1ант чохь буькъа к1ур, бара. Хиира Мухтарна чохь ц1е йаьллий. Г1уллакх мало йан а, йа т1аьхьататта йиш, йолуш дацара. «Же, Мухтар, сиха лела! Г1о де берашна, к1елхьара даха уьш» – бохура цо ша шега. Буй тоьхна, ангали а дохийна, коран ши дакъа схьа а диллина, маьнги к1елахь мохь оьхуш 1ен йо1 арайаьккхира цо. Ц1ийнан цхьана сонехь, бертал а воьжна, г1ийла узарш деш 1уьллу жима к1ант а ара ваьккхира. Йуха, ведда ураме а ваьлла, шен доггаха мохь бетта велира: «Орца дала! Ц1е йаьлла, ц1а догуш лаьтта», – бохуш. Цуьнан мохь хезна лулахой а, урамехь нисбелла нах а схьахьаьлхира. Цара догучуьра ц1енош а, дукхах йолу чуьра х1уманаш а к1елхьарайехира.

**Талламан болх №4 Тест**

Талламан болх (тесташ) - 6 класс

**Ц1ерметдашах 1амийнарг т1еч1аг1дар.**

**1.Ц1ерметдош ду:**

а) Къамелан дакъа;

б) Дешан дакъа.

**2. Ц1ерметдош лела:**

а) хандешан, ц1ердешан, билгалдешан метта; б) ц1ердешан, билгалдешан, терахьдешан метта.

**3.Ц1ерметдешнийн тайпа ду:**

a) 10;

б) 6;

в) 15.

**4. Йаххьийн ц1ерметдешан йуьхь ю:**

a) 3;

6) 12;

B) 9

**5. Хьалхарчу йуьхьан ц1ерметдешнаш ду:**

а) со, тхо, вай, вайша, тхойша;

б) хьо, шу.

в) и, иза, уьш.

**6.Шолг1ачу йуьхьан ц1ерметдешнаш ду:**

а) со, тхо, вай, вайша, тхойша;

б) хьо, шу.

в) и, иза, уьш.

**7. Кхоалг1ачу йуьхьан ц1ерметдешнаш ду:**

a) и, иза, уыш.

б) со, тхо, вай, вайша, тхойша.

**8. Чолхе ц1ерметдешнаш ду:**

а) со-суо, шу- шаьш, вай - ваьш: б) со, уьш, вай, тхо.

**9.Къастамза ц1ерметдешнаш ду:**

а) оццул, изза, церан, кхеран;

б) масех, минех, хьанех, цхьаь-м.

**9.Къастамза ц1ерметдешнаш ду:**

а) оццул, изза, церан, кхеран; б) масех, минех, хьанех, цхьаь-м.

**10. Дацаран ц1ерметдешнаш ду**: а) цхьа а, х1умма а, аддам а; б) Муха? Х1ун? Хьенан?

11. Билгалъяккха йукъаметтигаллин ц1ерметдешнаш долу предложени: а) Цо дийцира суна ша г1ала х1унда Ваханера. б) Хьо г1ала х1 унда ваханера, Ильяс?

**Талламан болх №5. «Олхазарийн дуьне»**

**« Олхазарийн дуьне.»**

Берахь дуьйна хилла со олхазарш дезаш. Х1инца воккха мел хили а, ч1аг1луш схьабог1у сан цаьрга болу безам. Царех вуно ч1ог1а самукъадолу а сан. Дала ма-кхоллара, ц1ена, исбаьхьа ду олхазарийн дуьне. И дуьне девзачеран синош даима а сирла, ц1ена хир ду, Дала азаллехь кхоьллина ма-хиллар.

Сан дов хилла олхазарийн бенаш дохош болчаьрца, уьш лазош, заь1апдеш болчаьрца. Уьш адамех теша, ткъа цхьадолу адамаш къиза хуьлу цаьрца, къинхетам бохург х1ун ду а ца хууш. Делах ца кхоьру хир бу-кх уьш.

Олхазарша, пайда бар бен, зен ца до. Уьш ца хилча сагалматаш дебар йара. Ораматийн дуьне г1ийла хир дара я хиллане а хир а дацара.

Олхазарш вайх тешна ду, - вай царех тешна ду. Дуьненахь Дала мел кхоьллина х1ума вовшашца йоьзна йу.

(116дош. С.-М. Гелагаев. «Олхазарийн дуьне-сан дуьне.»)

**Грамматически т1едиллар.**

*К1ел сиз хьакха ц1ерметдешнашна.*

*Билгалдаха церан тайпанаш.*

**Шеран талламан болх №6 «Кегий йийсарш»**

**«Кегий йийсарш»**

Г1опал ара ца ваьлчхьана маьрша витинера к1ант. Уьйт1ара д1ахьаьжча гира цунна йовхонан тов хьийзочу мархана йуккъехула долу лаьмнаш. Цигахь ша вина йурт хилар дагара ца долура. Г1опара вада салаьттара.

Г1опана гонаха бина лекха пен бара. Харш маь1-маь11ехь лаьттара. Делахь а дог ца дуьллура к1анта. Аьтто лехарх карош бац. Хьуна дагахь а доцуш нисло иза. Иштта цкъа аьтто белира 1алин а. Ха деш волу салти цхьа г1уллакх хилла йуьстахвелира. Сиха д1асахьаьжира к1ант. Пен телхина, ког билла киртигаш йолу меттиг гира цунна. Дукха маса цунна т1е а хьаьдда, дехьаиккхира иза.

Дехьа хехь лаьттачу салтичунна гира ведда воьду к1ант. Цо орца а даьккхина, ши-кхо дошло т1аьхьахецавелира. К1ант г1опа йухавалийра.

(106 дош. 1.Гайсултанов. «Кегий йийсарш»)

**Грамматически т1едахкарш.**

*1. Хандешнашна буха сиз хьакха.*

*2. Морфологически талламаш бе.*

1-ра вариант 2-г1а вариант

*к1ант ши-кхо (дошло)*

3-г1а вариант

*иза*

3. *Хандешнаш хенашца хийца:* *витинера, даьккхина.*

**МХГ1Ф паспорт.**

**7класс.**

|  |  |  |  |
| --- | --- | --- | --- |
| **№** | **Белхаш** | **Дакъа.** | **Кеп** |
| **1.** | Хаарш талларан болх. №1 | VI классехь 1амийнарг карладаккхар. | Тест |
| **2.** | Талламан болх №2.  «Нана» | Хандош | Диктант  грамматически  т1едилларца. |
| **3.** | Талламан болх №3 | Причасти. Деепричасти. | Тест |
| **4.** | Талламан болх №4  «Гуьйре» | Причасти. Деепричасти. | Диктант  грамматически  т1едилларца. |
| **5.** | Талламан болх №5 | Масдар. | Тест |
| **6.** | Талламан болх №6. | Куцдош. | Диктант  грамматически  т1едилларца. |
| **7** | Шеран талламан болх №7. | Г1уллакхан къамелан дакъош.  1амийнарг т1еч1аг1дар. | Диктант  грамматически  т1едилларца. |

**Хаарш талларан болх №1.**

**Тест**

**1. Х1уманан билгало гойтучу къамелан декъах … олу.**

1) ц1ердош 3) терахьдош

2) билгалдош 4) ц1ерметдош

**2. Х1уманан дар йа хилар гойтучу къамелан декъах … олу.**

1) хандош 3) терахьдош

2) билгалдош 4) ц1ертетдош

**3. Ц1ердешан, билгалдешан, терахьдешан метта лелачу къамелан**

**декъах …олу.**

1) ц1ердош 3) терахьдош

2) билгалдош 4) ц1ерметдош

**4. Х1уманан масалла йа рог1алла гойтучу къамелан декъах …**

**олу.**

1) ц1ердош 3) терахьдош

2) билгалдош 4) ц1ерметдош

**5. Къамелан дакъа нийса билгалдина дац х1окху дешнийн:**

1) цуьнан, тхайниг, сан-ц1ерметдешнаш ду,

2) ненан, 1уьйренан, хазаниг-ц1ердешнаш ду,

3) нене, 1уьйрено, хазалла-ц1ердешнаш ду,

4) шолг1аниг, иттех, пхи-ялх-терахьдешнаш ду.

**6. Билгалдаха чолхе терахьдешнаш.**

1) ткъе итт, б1е кхойтта, ши эзар

2) дезткъа, кхойтта, кхузткъа

3) доьалг1а, пхоьалг1а, б1озза

**7. Х1ара тайпанаш терахьдешнийн ду:**

**(дуьззина д1айазде)**

1) мухаллин, юкъаметтигаллин, …

2) масаллин, рог1аллин, …

3) яххьийн, дерзоран, …

**8. Караде г1алаташ.**

1) йалхийтта, вуьрх1ийтта, берх1ийтта,

2) шийтта, дейтта, пхийтта,

3) доьалг1а, пхоьалг1а, б1озза

**9. Билгалдешнаш хуьлу:**

1) йукъара, долахь,

2) цхьалхе, чолхе, х1оттаман,

3) ламе а. лаамаза а.

**10. Схьалаха хенашца нийса хийцина хандош.**

1) деша, доьшу, дийши, дийшира, дешна, дешнера, доьшура, доьшур,

доьшур ду.

2) деша, доьшу, дийши, дешна, дешнера, дийшира, доьшура, доьшур,

доьшур ду.

3) деша, доьшу, доьшура, доьшур, доьшур ду, дийши, дийшира, дешна,

дешнера,

**Талламан болх №2**

**«Нана»**

Социйлахь х1ара бен стаг вацара. Йа кхин нах хуьлу хан а йацара иза-м: буьйсанна цхьайтта даьллера. 1аьнан заманахь 1арж ма лой пхиъ даьлча. Шело йуьйлура дег1ах чекх. Мох а бара йуткъачу шакарца тоькан серашна т1ехула уьдуш. Наггахь некъа т1ехула дорцан к1ур а хьодура. Х1ара ша лаьттара карара бер шена т1е а къуьйлуш, кхерамца гондахьа хьоьжуш, машине сатийсина, йуьрта бог1учу новкъа хьежна ши б1аьрг лаза а баьлла, когех шан т1улгаш а хилла.

Ворх1, барх1, исс, итт, цхьайтталг1а сахьт ду, ткъа к1ант-м вала мега больнице кхачале.

Суьйранна арара г1уллакхаш дина ша чуйирзича, 1арж а велла, бетах чопаш а йина, наггахь бен са а ца доккхуш 1уьллуш карийра кхунна иза, Ламанан йурт йу, цхьаннан а машина а йац.

(115 дош)

C:\Program Files (x86)\Microsoft Office\MEDIA\OFFICE12\Lines\BD21315_.gif

**Талламан болх №3**

**Тест «Нийсаниг харжар»** ***7 класс.***

**1. Причасти олу :**

а) предложенин коьртачу меженах ; б) хандешан шатайпанчу кепах ; в) ч1аг1делла цхьанакхеттачу дешнех; г) йукъадалочу дешнех.

**2. Причастино гойту билгалонаш:**

а) хандешан, билгалдешан ;

б) билгалдешан,куцдешан ; в) ц1ердешан, билгалдешан;

г) ц1ерметдешан,терахьдешан.

**3. Причастин д1ах1оттам хуьлу :**

а) ц1ердашна хьалха билгалдош; б) хандашна хьалха ц1ерметдош ;

в) ц1ердашна хьалха хандош; г) терахьдашна хьалха хандош.

**4.Лааме причастин кхоллало:**

а) билгалзачу кепана т1е р кхетарца; б) лаамечу терахьдешан г1оьнца;

) билгалдешан чаккхе хийцайаларца; г)лаамазчу причастих, т1е рг кхетарца

**5. Причастин дожаршца хийцало:**

а) ц1ердош санна ;

б) хандош санна;

в) билгалдош санна;

г) ц1ерметдош санна..

**6. Причасти классашца хийцало:** а) йаханчу хенан билгало гойтург; б) хандешан гайтам берг; в)хандешан билгалза кепехь йерг;

г) дацаран маь1нехь йерг.

**7.Йазйарехь вовшех къаьсташ йац;**

а) йаханчу, карарчу хенан причастеш; б) карарчу, йог1учу хенан причастеш; в) йог1учу, ихначу хенан причастеш; г) хила мегачу, йаханчу хенан причастеш.

**8. Йог1учу хенан причасти кхоллало:**

а) йаханчу хенан чаккхене у х1оттарца;

б) карарчу хенан орамна т1е суффикс-р кхетарца; в) карарчу ханна т1е долу, волу, йолу, болу кхетарца; г) ши орам вовшахкхетарца.

**9.Причастин карчам олу:**

а) хандашца цхьана лелачу дешнех;

б) шеца дозуш дош долчу причастех;

в) чаккхенехь рг долчу причастех;

г) билгалзачу кепехь лелачу причастех .

**10.Причасти цкъа-цкъа йерза тарло:**

а) ц1ерметдаше;

б) терахьдаше; в) хандаше; г) билгалдаше.

**Дог1анаш.** (ключи )

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 |
| б | а | в | г | в | б | а | в | б | г |

**Талламан болх №4**

**Талламан диктант «Гуьйре»**

Г1а доьжначу варшахь г1а дожаза лаьтта нежнаш, генара хьаьжча, элан литтанех тарлора. Йалтех йуьззина лаьттина аренаш йассайеллера. Йовхо ца лора х1иллане лепачу малхо. Ирча, сингаттаме дара аренашкахь. Йуьртахь дацара, х1ара ду аьлла, ойла т1ейоьрзур йолуш х1ума. Хуьлуш дерг хьаьжк1аш тило цхьаццаммо белхи бар дара. 1аьнна кечлуш, д1атуьйш долчу дахарна йукъа цо дахьарг а бен-берса х1ума дацара. Керташкахь д1ах1иттийнчу г1одмийн такхораша нилха ц1енош долу к1отар йукъйора. Такхораш дина д1ах1иттийнера Элберда шен г1одмаш а. Такхорашна йуккъехь а, т1ехь а, мотт хьаькхча санна, ц1ена йара. Цхьаннахьа охьайоьжна луьйдиг яцара гуш. Гуьйранна ирча хуьлу яраш. Уьш бухъйаьхначуьра оьрнаш Элберда д1ашардинехь а, леррина болх бар гойтуш, билгалдуьйлура. Дечу г1уллакхна и т1ера хилархаьара… (106дош. Х. Эдилов.)

Грамматически т1едиллар.

Морфологически таллам бе.

1-ра вариант2-г1а вариант

билгалдуьйлура. яссаеллера.

**Талламан болх № 5**

**Тест «Нийсаниг харжар»** 7 класс

Масдар.

**1.Билгалзачу кепана т1е -Р- суффикс кхета:** а)билгалдош кхоллалуш; б)масдар кхоллалуш; в) куцдош кхоллалуш.

**2.Х1ара къамелан дакъош масдарш ду:**

а) кьовсавалар, веттавалар; б) йукъалеларг,схьагинарг; в) локхар, масдарасар.

**3.Классашца хийцалуш долу масдарш:** а) цхьана дешдекъах лаьттарш; б) классийн гайтамаш берш; в) дерриге а чолхе масдарш.

**4.Масдарш терахьашца хийцало:**

в) ц1ердешнаш санна; б)терахьдешнаш санна;

в ) лааме причасти санна .

**5.Масдаран легадалар хуьлу:** а) йаханчу хенан хандешан санна; б) мухаллин билгалдешан санна; в) 1-чу легаран ц1ердешан санна.

**6.Дукхазаллин кеп гойту масдарш:** а) д1атакхар,схьат1евар; б) д1адекхар, т1ехтохар; в) схьалиэхар,чукхиссар.

**7.Классан гайтам болу масдарш ду:** а) д1акхачар, д1амалар; б) д1абовдар, д1авахар; в) д1алакхар, т1еталлар.

**8.Предложенехь масдар хила тарло:** а) подлежащи хуьллу меже; б) меттиган латтам ; в) лач кхачам;

**9.Дацаран дакъалг «ца» масдар ца йаздо:** а) цхьаьна (хьалхаделахь) ; б)къаьстина (т1ехьа делахь); в) цхьаьна (даима).

**10.Масдар нийсайаздаран г1алат ду:** а) херацавалар; б) кхерацавалар; в) резацахилар.

Дог1анаш (ключи):

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 |
| б | а | б | а | в | в | б | а | в | б |

**Талламан диктант №6.**

**«Г1арг1улеш»**

Гонаха самадолуш дара т1ейог1учу б1аьстено дендина 1алам. Ч1енигаш а эт1ош, гучудевлла кегийра г1аш дара цхьацца долчу дитташ т1ехь гуш. Лакхахь хьоькхучу б1аьстенан мелачу механ тулг1е хьекхалора наггахь к1ентан дег1ах. Нанас дайн хьоькхучу куьйго санна, коьрта т1ехула хьакхалуш т1ехболура иза.

«Мохь тоха те аса? Орца даккха те?»-дагадеара к1антана. Т1аккха а, цхьанна д1ахазахь осала хетар ву-кх со, бохург дага а деана, йуха а басах хьалатасавели-ра иза. Амма куьг а, ког а д1атаса х1ума цахиларна, йуха а 1инах чушершаш воллучу кхуо катоьхна схьалецира ша х1инццалц 1ожаллин буйна ца вохуьйтуш сацийна йолу колл.

Кхунна гена доццуш охьахиира цхьа хаза бос болу хьоза. Д1а а, схьа а хьаьвзина, корта аг1ор баьккхина адаме а хьаьжна, «ч1ир-ч1ир»-элира цо, цкъа-шозза, кхосса а луш.

«Дависа, цхьана минотана, хьан санна, ши т1ам белира сан», -дагадеара дег1ера ницкъ кхачош воллучу к1антана… . (139дош. Саракаев Хь. «Ирсе б1аьрхиш.»)

**Т1едиллар. Буха сиз хьакха деепричастина а, масдарна а, куцдашна а.**

**Дееприч.**

**Кеп.** Самадолуш.

**C:\Program Files (x86)\Microsoft Office\MEDIA\OFFICE12\Lines\BD21315_.gif**

**Шеран талламан диктант №7.**

**«Стеган сий»**

…-Маржа дуьне йа1!-доккха са а доккхий, кет1ахула бай-йн ког а боккхуш, волало иза.

Т1аккха ц1ийна т1ехьа, беша, волу. 1ежийн, кхорийн, хьайбанийн дитташ лай к1елахь лаьтта…

Стаг вехха лела бешахула волалой, х1ора диттана йуххехь сеца а соьцуш, къамел а деш. Т1аккха бешара ураме волу иза. Малхбузехь лекха арц, Органа чу буссучохь, к1айчу лай т1ехь 1аьржа къеста ах хаьрцина б1ов.

Б1ов т1улгех лаьтта. Кегийчу а, даккхийчу а т1улгех. Уьш, ша-ша даьхча, т1улгаш ду, цхьаьна-б1ов.

Стеган сий а ду-кха б1ов. Иза а лаьтта цуьнан даккхийчу а, кегийчу а г1уллакхех. Цо денна а дечу дикачу г1уллакхаша ирх бохуьйту цуьнан бохь.

Б1аьвнех терра, лекха деш хилла-кх наха куйнаш а хьалха. Ткъа б1аьвнаш-лаьмнех таръеш. (115 дош. М.Ахмадов. «Мохк бегийча.»)

**Т1едиллар. Билгалдаха къамелан дакъош.**

**8 класс.**

|  |  |  |  |
| --- | --- | --- | --- |
| **№** | **Белхаш** | **Дакъа.** | **Кеп** |
| **1.** | Хаарш талларан болх №1. «Нохчийчоьнан во1» | vll –чу классехь1амийнарг карладаккхар. | Диктант  грамматически  т1едилларца. |
| **2.** | Изложени. «Хьуьнаре к1ант» | Синтаксис. Предложенин коьрта меженаш. | Изложени (ОГЭ-н 1 дакъа санна) |
| **3.** | Талламан болх №2.  Б1аьстенан билгалонаш | Синтаксис. Предложенин коьрта меженаш. | Диктант  грамматически  т1едилларца. |
| **4.** | Эхашеран талламан болх №3 «Мусин-К1отар» | Предложенин коьртаза меженаш. | Диктант  грамматически  т1едилларца |
| **5.** | Сочинени.  «Вайнаха хьаша ларар» | Предложенин коьртаза меженаш. | ОГЭ-н кепехь сочинени. (9.3) |
| **6.** | Талламан болх №4.  «Берийн дахар» | Предложенин коьртаза меженаш. | Диктант  грамматически  т1едилларца. |
| **7.** | Талламан болх №5 «Историн агIонаш» | Цхьалхечу предложенийн кепаш | Диктант  грамматически  т1едилларца. |
| **8.** | Изложени.  «Дуьххьарлера хьехархо» | Предложенин цхьанатайпана меженаш | (ОГЭ-н 1 дакъа санна) |
| **9.** | Сочинени «Школан дахар» я «Тхан кхиамаш спортехь» | Предложенин шакъаьстина меженаш | Сочинени (творчески болх) |
| **10.** | Талламан болх №6 «Историн агIонаш» | Ма-дарра а, лач а къамел | Диктант  грамматически  т1едилларца |

**Талламан диктант №1**

**Нохчийчоьнан во1**

Ша тайпана цхьа башха корматалла йолуш поэт вара Сулейманов Ахьмад. Иза поэт, яздархо хилла ца 1ара. Ахьмад воккха 1илманча, историк, мохк талларан говзанча, г1иллакх-оьздангаллин хьехамча вара.

Ахьмада къамел деш ладог1а к1орда ца дора цхьаьнне а. Цо нах бела а бора, белха а бора. Адамийн а, 1аламан а къайленаш дика евзара Ахьмадна.

Аьхкенца лаьмнашка д1авоьдура иза. Бецийн, зезагийн, диттийн дуккха ц1ераш хаьара цунна. Ахьмада йоккхачу говзаллийца яздора, дуьйцура шена гинарг, тидам бинарг.

Суна хезна а дацара, «ц1абалгаш» боху дош, ца гинера уьш т1ехь кхуьу дитташ. Цкъа Ахьмада вигира со а, Валид а и дитташ долчу. Церан истори а йийцира цо. Царех оьрсаша, «каштоновые» олу.

Цкъа Сулейманов со волчу веача, хьуьн чохь болчу 1ома т1е сада1а дахара тхо. Массара боьг1ча а, ч1ерана ма1ар ца буьйг1ира цо.

**Грамматически т1едиллар.**

1. Адамийн а, 1аламан а къайленаш дика евзараАхьмадна**–** синтаксически талам бе.

2. Текстера деепричастни карчам схьаязбе.

3. 2-чу обзацера причастеш схьаязъе.

4. 3-чу обзацера дешт1аьхьенаш схьаязъе.

**Изложени. (ОГЭ-н 1 дакъа санна)** **«Хьуьнаре к1ант»**

Хьажмурд шен шийтта шо кхочучу хенахь дегIана эгIаза, амма вуно тIахъаьлла а, хьуьнар долуш а кIант вара. Жима велахь а, чохь а, кертахь а, ишколехь а дечу гIуллакхана тIера вара иза. Шен хене а, дегIан ницкъе а хьаьжжина, тIедиллина гIуллакх, мало а ца еш, дика кхочушдора цо. Цуьнга балун болчу балха тIера юхаийзош, кхоа ца вора иза дас, хIунда аьлча цунна хаьара жим-жима вулуш балхах волар, болх бар пайдехь дуйла а, цо могашалла чIагIйойла а, дегIера ницкъ алсамбоккхийла а.

Ишколехь къинхьегаман урокаш доккхачу хьуьнарца, кхиамца кхочушйора Хьажмурда. Ишколан куьйгалхоша Сийлаллин грамота а луш, къастош билгалваьккхира иза. КIант дика кхиорна, баркалла элира цуьнан дена-нанна а. Нахана юккъехь кIант хасторна а, шайна баркалла аларна а, юьхькIайчу х1оьттинера Шахьби а, Маликат а.

Урокашкахь дика ладугIуш а, кхета гIерташ а хиларе терра, дешар дика хаьара Хьажмурдана. Девне, чIиркъе воцуш а, шайца уьйр йолуш а хиларна, берашна дукхавезара иза. Даима цуьнан векхавелла хиларо а гойтура, даг тIехь мекха йоцуш, догцIена иза хилар.

(147 дош) (Берсанов Х.-А.)

**Хаттарш:**

1. Шен шийтта шо кхочуш, муха кIант вара Хьажмурд?

2. Хьажмурда муха кхочушдора шена тIедиллина гIуллакх?

3. Муха кхочушйора Хьажмурда ишколехь къинхьегаман урокаш?

4. Ишколан куьйгалхоша муха билгалваьккхира Хьажмурд?

5. ХIун бахьана дара берашна Хьажмурд дукхавезаран?

**Жоьпаш:**

1) Шен шийтта шо кхочуш, Хьажмурд дегIана эгIаза, амма хьуьнар долуш кIант вара.

2) Шена тIедиллина гIуллакх, мало ца еш, дика кхочушдора цо.

3) Ишколехь къинхьегаман урокаш доккхачу хьуьнарца, кхиамца кхочушйора Хьажмурда.

4)Ишколан куьйгалхоша Сийлаллин грамота яларца билгалваьккхира Хьажмурд, ткъа цуьнан дений, нанний баркалла а элира.

5)Девне а, чIиркъе а воцуш хиларна, берашна дукхавезара иза.

**Талламан диктант №2**

**Б1аьстенан билгалонаш**

1.Ч1ог1а сатеснера бераша б1аьсте яларе. 2.Арахь ло 1уьллура. 3.Шелонна пепнаш лелхаш хезара буса. 4.Амма, сихо йоцуш, д1аоьхура дахделла денош, беттанаш. 5.Мартехь дуьйна наггахь гучуболура малх. 6.Апрелехь ло даша доладелира. 7.Ломан басешкара хьаьвдда дог1ура зевне татолаш. 1аржделлачу лайн кескаш, лазийначу саьрмакан меженаш санна, худалуш, текхаш, 1аннашка д1аяхара. 8.Иштта дегош, хебаш, лаьмнашкахь х1инца а 1уьллучу лай к1елара хьалаг1ертара ховха лайн зезагаш. 9.Басешкара хьаьвдда дог1у б1аьстенан хиш севцича, тог1и чохь йолу хьун, ч1енигаш йистина, сийна-баьццара бос эцна, къонъелла д1ах1оьттира. 10.Баганан, базанан, докан луьста хьун яьллачу лаьмнашкара схьахезара олхазарийн самукъане аьзнаш. (86 дош)

**Грамматически т1едиллар.**

1) 10-чу предложенина буьззина синтаксически таллам бе.

2) 7-чу предложенера дешнийн цхьаьнакхетарш схьаязде, карарчу уьйран кеп билгалъяккха.

**Талламан диктант №3**

**Мусин-К1отар**

Луьстачу хьаннаша хазбинчу ломан к1ожехь 1уьллура Мусин-К1отар. 1аламан хазалло кхелинчу оцу жимачу юьрта юккъехула чекхдолура лекхачу лаьмнашкара охьадог1у г1овг1ане шовда. 1аламат хаза хуьлура кхузахь суьйре.

Шовданан декар, олхазарийн эшарш, дежийлашкара ц1ехьа дирзинчу уьстаг1ашний, гезаршний дуьхьал уьдучу 1ахарийн, буьхьигийн 1ехар, ловзуш лелачу кегийчу берийн зевне аьзнаш а! Уьш дерриге а вовшах а оьй, синкъераме г1ар кхоллалора. Иза лаьмнаша д1аузий, стамйой, 1аннашкахула чекхйоккхура.  
 Гонахарчу ярташкарчу кегийчу нахана а хазахетара Мусин-К1отар. Цуьнан коьртачу бахьанех цхьаъ дара куц а, г1иллакх а, оьздангалла а цхьаьнадог1уш болу мехкарий кхузахь дукха хилар.  
 Т1ееара рог1ера суьйре а. Ц1еххьана дохк-марха а яьлла, деанчу дог1ано ц1андинера х1аваъ. Г1ийла хьоькхучу мохо меллаша дегадора диттийн патарш. Шен дашо з1аьнарш яржийна, чубуза кечбеллачу малхо ц1ийдинера дуьне.

**Грамматически т1едиллар.**

1. Буьззина синтаксически таллам бе предложенина:

Луьстачу хьаннаша хазбинчу ломан к1ожехь 1уьллура Мусин-К1отар.

2.2-чу предложенера схьаязбе причастни карчамех хилла къастамаш.

3.1-чу абзацера схьаязде ц1еран х1оттаман сказуеми. Билгалдаккха, стенах хилла ц1еран дакъа.

4. 3-чу абзацера схьаязде логически подлежащи, цуьнан дожар билгалдаккха.

**Талламан диктант №4**

**Гуьйренан суьйре**

…Гуьйрено, басешна т1ера баьццара хут оззийна охьа а даьккхина, царна можа кортали т1етесира. Амма иза а, де-дийне мел дели, сихха макхлуш дог1ура. Дукха хан ялале, дог1анаш т1есерса дуьйладелира. Денош сихха шеллуш, мохо раз деттара дерз. Дерзаца наггахь хаалора лайн жоржан буьртигаш а, т1ете1ачу 1аьнан геннара геланчаш а. Мох, цкъацкъа кхин а карзах а болий, буьйсана сахиллалц такхорех каетташ, тхевнаш дегош, уг1ура. Кхин а сингаттаме хетара, вуьшта а сакъерадала к1езиг бахьанаш долчу юьртахь.

Суьйре таь1но еънера. Д1абузу малх, йоьзан чара санна горга, анайистехьа охьаоьхура меллаша. Лалийна даш санна еза, сира лепара д1о генахь 1оман экъа. Цунах д1асаоьху хин тачанаш, кхузара д1ахьаьжча, севцина лаьтташ санна хеталора. Йист йоцу аре ерриге д1атийнера.

/113дош/

/М.Сулаев. «Лаьмнашна ца дицло»/

**Грамматически т1едиллар.**

1. 1-3 предложенешкара грамматически лардаш схьаязъе.

Церан тайпанаш билгалдаха.

2. 2-чу абзацера къастамаш схьаязбе.

Билгалдаккха берта я бертаза къастам бу.

**Сочинени (ОГЭ-н кепехь (9.3)**

**Вайнаха хьаша ларар**

(1)Нохчийчохь уггаре а хазачу яртех йолчу Шелан районерчу Сиржа-Эвлахь ду Гайсуркаев Мохьмад вехаш долу ц1енош. (2)Хил дехьа а, сехьа а лаьтташ бу юькъачу хьаннийн арц. (3)Цул дехьа к1айчу мархийн обанаш оьхкина гуш ду Кавказан къоьжа лаьмнаш. (4)Цу хазачу меттигаша, тешамечу доттаг1алло дог-ойла хьоьстуш, Мохьмадан х1усаме биссира беза хьеший. (5)Иза дара 1965-чу шеран июль баттахь.

(6) «Тамашийна, веза, воккха хьаша веъна Г1ойсаркъин Мохьмадг1аьрга. (7)Цуьнан командир – доттаг1а!» - боккха кхаъ хилла д1ахезира лулахошна. (8) Юьртахой а схьагулбелира. (9)И кхаъ районе а, республике а д1акхечира. (10)Дуккха а векалш баьхкира безачу хьешашка маршалла хатта а, уьш ган а, декъалбан а.

(11)Массарна а лаьара т1амехь халонаш цхьаьна лайна, кхераман сахьташ цхьаьна текхна, вовшашна вошаллин г1о дина ши доттаг1 оьрси Шумов а, нохчо Гайсуркаев а цхьаьнакхеттачу дезачу дийнахь дакъалаца а, и шиъ ган а, декъалван а, цаьршиннан хабаршка ладог1а а.

(12)Т1аьхь-т1аьхьа адам схьагуллуш, Мохьмадан ков-керт юьзира. (13)Районера куьйгалхой а кхиира, республикера цхьацца юкъараллин векалш а баьхкира.

– (14) Вай Веданан парке хьаладаха деза, – элира Веданарчу райкоман хьалхарчу секретара.

(15)Дукха адам дара Веданан паркехь вовшахкхетта. (16)Ша лерина а, шен а, Мохьмадан а доттаг1алла лерина а и адам вовшахкхетта хазахеташ, воккхавера Шумов. (17)Оццул ч1ог1а ша сийдеш т1еэцар, кхин хуьлийла доццуш, деган доккха совг1ат хилира цунна. (18)Мохьмадан доьзалехь хилла ца 1аш, иза вехачу юьртахь, районехь, республикехь боккха кхаъ хилла, доттаг1аллин дезде хилира иза кхуза варах.

(19)Оцу дийнан дуьхьа санна, къеггина хаза кхеттера малх. (20)Цу хазачу дийно самадаьккхинера гонахара 1алам. (21)Т1екхевдина герггахь лаьттара исбаьхьа лаьмнаш. (22)Церан лекхачу даккъех хьерчаш, йист йоцчу паналле д1ашершара к1айн мархаш…

– (23) Муха хета хьуна, Александр Иванович, тхо долчу Кавказехь? – хоьттура х1инца вовшахкхеттачу дезачу дийнан тхьамда ларалуш волчу, Веданан райкоман хьалхарчу секретара.

– (24)Ч1ог1а хаза хета. (25)Х1ара схьагуш долу 1алам санна, шатайпа куц долуш хета суна кхузара адам а. (26)Иштта х1окху схьагулделлачу адамийн юьхь-сибат тергалдо ас. (27)И сан доттаг1 Мохьмад санна, догц1ена а, тешаме а, эшначохь шайн кийрара са адаман г1уллакхна д1а а лур долуш, майра а, доьналла долуш а нах хета суна и сайна гуш берш а.

– (28) Бакъ ду, Александр Иванович, цу т1е, болх ч1ог1а беш, хьуьнар долуш а ду и хьуна гуш долу адамаш.

– (29)Хьаша везаш т1еэцар, хьаша ларар, иза къаьсттина дика ду шун къоман. (30)Х1ара тахана аш соьца лаьцна долу г1иллакх цхьана а барамца дуста ницкъ ца кхочу сан.

–(31) «Хьаша беркат ду», – аьлла тхан дайша. (32)Иза бакъ дуйла хаьий хьуна? (33)Хьажал, хьо бахьана долуш, тахана вайн хилла ирс. (34)Ирс ма ду адамаш вовшийн довзар, дезар, вовшех марзо эцар.

(35) «Х1орш ду-кх уьш, Лермонтовс дийцина адамаш. (36)Х1етахьлерачийн т1аьхьенаш, доьналлина, г1уллакхна, оьздангаллина х1умма а эшаза…» – ойла йора Шумовс.

(Берсанов Х.-А.А.)

Муха кхета хьо **ЛАРАМ** бохучу дешан маь1нах? Кепе а далош, комментари е айхьа цунах билгалдаьккхинчунна.

Язъе **«Вайнаха хьаша ларар»** темина сочинени-ойлаяр айхьа билгалдаьккхинчун буха т1ехь. **Хьаша ларарх** лаьцна айхьа билгалдаьккхинарг т1еч1аг1деш, ши масал-т1еч1аг1дар даладе: **цхьа масал-**т1еч1аг1дар даладе ешначу текстера, **шолг1аниг -** хьайн дахарехь зеделлачух.

Сочинени язъе ц1ена а, йоза къаьсташ а.

**8-чу классана лерина диагностически болх**

**Леррина, ойла а еш, д1аеша текст**

(1)Тхан куьпахь вовшах кхетий, даима ловзуш хуьлура бераш. (2)Цхьацца дуьйцуш, наггахь къийсамаш хуьлура церан. (3)Ша-ша бакъ хеташ къийсам к1аргбелча: «Гоцига хаттал, делахь», – олура муьлххачех а цхьаммо.

(4)Бакъверг а, харцверг а къастош, Гоцис аьллачунна т1ехь къийсам чекхболура. (5)Бераш тешара цо аьллачух.

(6)Цунах тамаш бойла а дацара. (7)Х1унда аьлча, массарна а иза билгалваьллера бакълуьйш хиларца. (8)Муьлхха а шегара цхьа г1алат даьлча, шен бехкана къера хуьлура иза.

(9)Цкъа, цхьана дийнахь, ловзуш дохкучу берашна т1е а веъна, уьш чехадора воккхачу стага Ибрах1има:

– (10)Муьлхачо бохийра аша сан куьзганан б1аьрг?

– (11)Ас бохийра, ца хууш буьрка а кхетта, – даре дира Гоцис.

– (12)Ахь бохийнехь, х1умма а дац. (13)Хьо**-**м харцхьара вацара. (14)Хьайна хууш, дийр дац ахьа и санна дерг, – аьлла, оьг1азваханчуьра васта а *велла,* д1авахара воккха стаг.

(15)Бераш цец а девлла лаьттара, цо и бехк шена т1елацарх тамаш беш.

(16)Куьзганан б1аьрг, бераш ловзуш, ца хууш буьрка а кхетта, боьхнера. (17)Гоцис даре ца динехь, *бехк* хьенан бу, хуур долуш а дацара. (18)Шен карах и ма**-**хилли, хьаьдда вахана, воккхах волчу вешига шен бала балхийра Гоцис.

– (19)Шек а ма вала хьо, Гоци, иза**-**м аса, х1окху сохьта вахана туьканара аьнгали а деъна, д1атухур бу. (20)Вуьшта, т1аккхахула ларлуш ловзалахь, – аьлла, Гоцина синтем бира вашас.

(21)Цу дийннахьехь, ша ма**-**аллара, воккхачу стеган корана куьзганан б1аьрг д1атуьйхира Гоцин вашас.

(22)Гоцис бакъ**-**харц къастор озабезамашца дацара. (23)Шен вешига а олура цо иза харц велахь – харц ву, бакъ велахь – бакъ ву. (24)Цундела царна юккъехь дегабаам а я вас а ца хуьлура.

(Берсанов Х.-А.А.)

|  |
| --- |
| 1 |

«Воккхастаг оьг1азваханчуьра ваставаларан х1ун бахьана дара?» бохучу хаттарна нийса **т1еч1аг1даран хаам** жоьпийн муьлхачу вариантехь бу?

* + 1. ***Воккхачу стагана хала ца хийтира шен куьзганан б1аьрг бохийна.***
    2. ***Воккхачу стагана Гоци дукхавезара.***
    3. ***Воккхачу стагана хаьара Гоцис, хаа а хууш, дийр доцийла и санна дерг.***
    4. ***Воккхачу стагана бакъ ца хийтира Гоцис аьлларг.***

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 1. 2 |

Меттан суртх1отторан г1ирс – **метафора** шеца йолу предложени билгалъяккха.

1) ***Тхан куьпахь вовшах кхетий, даима ловзуш хуьлура бераш.***

2) ***Ша-ша бакъ хеташ, къийсам к1аргбелча: «Гоцига хаттал, делахь», – олура муьлххачех а цхьаммо.***

3) ***Бакъверг а, харцверг а къастош, Гоцис аьллачунна т1ехь къийсам чекхболура.***

4) ***Цкъа, цхьана дийнахь, ловзуш дохкучу берашна т1е а веъна, уьш чехадора воккхачу стага Ибрах1има.***

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 3 |

19,20-чуй предложенешкара **чолхе ц1ердош** схьаязде.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 4 |

4-6-чуй предложенешкара **суффиксан** **г1оьнца** кхолладелла **ц1ердош** схьаязде.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 5 |

3-чу предложенера **«къийсам»** бохучу дашна **антоним** ялае. Д1аязъе иза.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 6 |

3,4-чуй предложенешкара **терахьдош** схьаязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 7 7 |

1-чу предложенин **грамматически лард** схьаязъе.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 88 8 |

3-5-чуй предложенешкара **цхьанатайпанарчу меженашца** йолу предложени схьалаха. Оцу предложенин терахь д1аязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 9 |

Ешначу текста юкъара лахахь ялийначу предложенешкахь ерриге а ц1оьмалгаш терахьашца билгалйина ю. **Т1едерзар** къастош х1иттийначу ц1оьмалгаийн терахьаш схьаязде.

***Гоцис даре ца динехь,(1)*** *бехк* ***хьенан бу,(2) хуур долуш а дацара. Шен карах и ма-хилли,(3) хьаьдда вахана,(4) воккхах волчу вешига шен бала балхийра Гоцис.***

***– Шек а ма вала хьо,(5) Гоци,(6) иза-м аса,(7) х1окху сохьта вахана туьканара аьнгали а деъна,(8) д1атухур бу.***

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 10 10 |

18,19-чуй предложенешкара **чолхе предложени** схьалаха. Оцу предложенин терахь д1аязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 11 11 |

16-чу предложенера **къастам** схьаязбе.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 12 |

9-чу предложенера **«уьш чехадора»** бохучу дешнийн цхьаьнакхетаран **карарчу уьйран** тайпа д1аязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 13 |

11-13-чуй предложенешкара **хандешан цхьалхе сказуеми** схьаязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 14 |

7,8-чуй предложенешкара **логически подлежащи** схьаязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Изложени. (ОГЭ-н 1 дакъа санна) «Дуьххьарлера хьехархо»**

Тхешан куьпарчу берашца ишколе йигира со а. Мел хаза хетара суна! Моьттура, дерриге дуьне оцу сайн жимачу т1оьрмиг чохь ду, цу чуьрчу абато со цхьана тамашийначу ирсе кхачор ю. Лулахойн бераша хьехархочуьнга д1аелира со. Тхан йишин Элитин хенара йо1 яра иза. Х1етахь дуьйна дуккха а шераш д1адевлла. Амма суна цкъа а диц ца ло и де а, сайн дуьххьарлерчу хьехархочун сурт а.

Х1инца а гуш санна хета цуьнан эсала, екхна, к1айн горга юьхь, къинхетаме б1аьргаш, букъ буьззина ловзу стомма 1аьржа ши ч1аба, д1аса т1емаш тесна даьржина 1аьржа ц1оцкъамаш, к1еда аз. Суна а, тхуна массарна а Белител дагна хьоме адам дацара. Цо т1еюьйхина муьлхха коч, тиллина йовлакх, лергех оьхкина ч1агарш, когара мачаш – уьш механа мел йорах хиллехь а, тхуна исбаьхьа хетара. Тхо дерриш а цунах тардала г1ертара.

Тхуна юккъехь тасаделла доттаг1алла милла а хьоьгур волуш, довха, безаме дара. Массанхьа а тхоьца яра Белита. Х1инца а ойла йо ас: цо ешаза книга, цунна ца хууш х1ума хила а хиллий техьа? Муьлхха хаттар шега даларх, эсала ела а къежий, нийса жоп лора цо. Дуьйцура муьлххачу а книгах лоций. Ткъа туьйранаш! Цкъа а к1ордор дацара цаьрга ладог1а.

(183 дош)

Айдамиров А.А.

**Хаттарш:**

1. Муьлха де а, хьенан сурт а ца дицло суна?
2. Массарал а хьоме мила хетара тхуна?
3. Мила вара Белитех тарвала г1ерташ?
4. Муха дара тхуна юккъера доттаг1алла?
5. Муха жоп лора Белитас шега деллачу хаттарна?

**Талламан диктант №5**

**Берийн дахар**

Х1етахь со хиллачу тхан берийн бешана уллохь яра ишкол. Со а карахь вахна ишколана уллорчу цхьана ц1ийнан не1арх чувелира Мажда. Бераша яьккхина йоккха г1овг1а яра чохь. Ехачу стоьлийн шина а аг1ор охьахевшина 1аш дара даккхий а, кегий а бераш.

Оцу дийнахь хьалхарчу классе д1а а язвина, деша волавелира со. Ткъа Маждех сан воккхахволу доттаг1а, шолг1а да хилира. Шен к1антал башха ца хеташ, тергалвора цо со. Хийла и волчохь ц1ахь де-буьйса даьккхира ас.

Дуккха а керла доттаг1ий хилира сан школехь. Районан тайп-тайпанчу ярташкара баьхкина бара уьш цига деша. Ч1ог1а бертахь а, дешарна т1ера а бара уьш.

Синкъераме а, хаза а д1аоьхура школехь берийн дахар. Тайп-тайпана ловзарш, къийсадаларш, хелхарш, иллеш дара тхан. Х1етахь Веданахь футбол башха евзаш яцара, амма волейболах ледара ца ловзура ишколан лакхарчу классашкара дешархой.

**Грамматически т1едиллар.**

1. 2**-**чу абзацера хандешан х1оттаман сказуеми схьаязде.
2. 2,3-г1ий абзацашкара латтамаш схьаязбе, церан тайпанаш билгалдаха.
3. Текстан т1аьххьара предложени синтаксически талла.

**Талламан диктант №6**

**Оьздангалла**

Оздангалла – иза Далла ечу 1амалца, гонахарчу 1аламца, шен дег1аца, дагца, ойланца стаг ц1ена хилар ду. Оьздангалла х1ора стеган сица, синкхетамца хила езаш ю. Стеган массо х1ума а хила деза оьзда: ойла а, духар а, г1иллакхаш а. Вай, беша дахча, стом хазаниг, чомана мерзаниг къастабо. Бахкабелларг я чомана къаьхьаниг д1акхуссу.

Стаг духарца оьзда гича, безам т1ебоьду цунна. Амма иза я г1иллакхе вацахь, я амалш вуон елахь, я духар оьзда дацахь, церг тоьхча къаьхьа карийна стом санна, безам ца леташ, д1атосу.

Массара а ша-ша волчохь хьарам-хьанал къастош хилахь, вайн ц1е дика йоккхур ю. Вайх х1ораммо а 1алашъян еза нохчийн г1иллакх-оьздангаллин г1ала шеен леларца, вистхиларца, дечу г1уллакхца. Т1аккха иза лаьттар ю, нохчийн оьзда къам мел деха.

(112дош)

1. **Грамматически т1едиллар.**
2. Текстера цхьанатайпанчу меженашца юкъара дош долу предложени схьаязъе, цуьнан схема х1оттае.
3. Текстера цхьанатайпанчу меженашца йолу хуттургаш схьаязъе, церан тайпанаш билгалдаха.
4. 3-чу абзацера цхьанатайпана боцу къастамаш схьаязбе.
5. Х1ара предложени синтаксически талла.

Вайх х1ораммо а 1алашъян еза нохчийн г1иллакх-оьздангаллин г1ала шен леларца, вистхиларца, дечу г1уллакхца.

**Изложени. (ОГЭ-н 1 дакъа санна) «Тепсаркъа»**

Беркате хьийкъина еанера кху шарахь гуьйре. 1аламо, шен исбаьхьа хазалла кховдийна ца 1аш, шен башха хазнаш а кховдийнера адамашка. Б1аьрг белош, дог хьоьстуш, ойланаш т1ома йохуш дара Нохчийн мехкан шатайпа, безамехь 1аламан куц. Лаьмнийн жовх1аре баххьаш, малхо къагийна басеш, г1а-луьста хьаннаш, баьццарчу аренца д1ауьду чехка татолаш. Дуьненан ялсамани ю х1ара, мел х1уъу дийцича а. Гуьйре мел тайна хиларх, т1едог1учу 1аьнна шен бежнашна докъар кечдан тохавелира къена Тепсаркъа а.

Цхьана сентябран мела мох хьоькхучу, сирлачу дийнахь, говр-ворда а йоьжна, х1ора шарахь ша цана хьоькхучу дукъах хьалавахара иза, ворда хаьхкина. Малхо сел комаьрша къагийначу хазачу дийнахь йоккхаеш, дадас ша мангале яийтарна реза хилла, уллехь хьаьдда йог1уш яра кху шарахь дуьнен чу яьлла сира бекъалг а. Дадас, шена сов дукхаезарна, иза сира хиларна, Сиракка аьлла ц1е тиллинера цунна.

Шен йоца кхес лестош, юткъачу настарш т1ехь хьаьдда йог1ура иза, ворданал т1аьхьа ца юьсуш, шен ненан боларца болар нисдан г1ерташ. Цуьнан бераллин амалех, аьрхаллех самукъадолуш, хьоьжура цуьнга Тепсаркъа.

(155 дош)

(Сулейманова З.С.)

**Хаттарш:**

1. Муха еара кху шарахь гуьйре?

2. Х1ун дан тохавелира къена Тепсаркъа?

3. Говр-ворда а йоьжна, мичахула хьалавахара иза?

4. Цунна уллехь хьаьдда йог1уш х1ун яра?

5. Муха хьоьжура цуьнга Тепсаркъа?

**Талламан диктант №7**

**Историн агIонаш**

1.Бес**-**бесара ойланаш туьйсу тIулгаша коьрте а, даг чу а... 2.Халкъо олу: «Хи дIадоьду, тIулгаш дуьсу».

3.Кху тIехь аса вовшахдетта гулдина тIулгаш – уьш историн агIонаш, доьналле адамаш, халкъийн уьйраш ю! 4.И тайпа тIулгаш вовшахтоьхча, царех хуьлу шатайпа бIов! 5.XIopa къонахчун кхетаман бIов! 6.И тайпа бIов ютту тIулгаш ахчанах эцалуш дац. 7.Уьш гуллуш ду хьанал некъ буьллучу xIopa стеган кхетамехь. 8.И тайпа тIулгаш алсам гулдаларе терра ю xIopa стеган син бIаьвнан локхалла, хазалла, ондалла!

9.Стенах ютту вай вешан дийцаран бIов? 10.Иза Iаламат исбаьхьа хир ю, массо хIуман тIехь нийса юттур ю ала**-**м хаац. 11.Цуьнан нийсалла, ондалла замано зуьйр ю.

**Грамматически т1едиллар.**

1. 2-чу абзацера схьаязъе ц1еран предложени, коьрта меже билгалъякка.

2.Буьззина синтаксически таллам бе предложенина:

*Бес-бесара ойланаш туьйсу тIулгаша коьрте а, даг чу а...*

3.3-чу абзацера схьаязде ц1еран х1оттаман сказуеми, логически подлежащи.

4.Ма-дарра къамел, авторан дешнаш долчу предложенин схема х1оттае.

**8-чу классана лерина диагностически болх.**

**ФИО\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Класс\_\_\_\_\_\_\_\_\_\_**

**Терахь\_\_\_\_\_\_\_\_\_**

**Леррина, ойла а еш, д1аеша текст**

(1)Сан кегий доттаг1ий! (2)Шун хеннара хир волу цхьа к1ант Висади шен нанас базара вахийтинера, пхи туьма ахча а делла, ши кийла шекар эца аьлла.

(3)Базарахь мах бечу зудчуьнгара шекар а эцна вухавирзича, цо духаделла ахча сов карийра Висадина. (4)Пхеа туьманах кхунна юхадала дезарг ши туьма дара, ткъа юхаделларг–ворх1 туьма. (5)Хетарехь, йохкархочунна кхуо шега делларг итт туьман кехат ду моттаделлачух тера дара.

(6)Ч1ог1а самукъаделира Висадин. (7)Сов деллачу ахчанах шена шортта х1уманаш эца дагадеара цунна: шоколадаш, сег1аз, къоламаш, альбом… (8)Делахь а даго и дан ца витира иза, стенна делахь а. (9) «Цкъа маме хоттур ду ас»,– ойла хилира цуьнан. (10)Ц1а кхаьчча, шен нене д1адийцира цо хилларг.

(11)Нанас элира:

– (12)Висади, иза хьарам ахча ду! (13)Юха а хьой, оцу йоккхастаге д1ало и. (14)Хьарам рицкъанах ларвала веза, ц1арах санна. (15)Ца ларлахь, жоьжаг1атин ц1арах вогур ву…

– (16)Ас лачкъийна ма дац х1ара,– г1ийлла элира Висадис.

– (17)Лачкъийна дацахь а, хьарам ду.(18)Ойлаел ахь оцу йоккхастеган. (19)И сом даккха г1ерташ, лаьтташ ма ю иза малхехь а, мохехь а, дорцехь а. (20)Цуьнан метта хилча, хьуна муха хетар дара?

– (21)Дика ду, мама,– аьлла, Висади вухавахара базара.

(22)Ч1ог1а самукъадаьллера йоккхастеган, кхуо ахча юхаделла аьлла.

– (23)Дела реза хуьлда. (24)Дала дукха вахаве хьо, – бохуш, дуккха а ловцаш бира цо к1антана.

(25)Кхуо ца оьшу боххушехь, кхунна цхьа сег1аз а делира.

– (26)Д1аделира ас, мама,– элира Висадис чувеъча.

(Ахмадов М.М.)

|  |
| --- |
| 1 |

«Х1унда ца ийцира Висадис сов деллачу ахчанах х1уманаш?» бохучу хаттарна нийса **т1еч1аг1даран хаам** жоьпийн муьлхачу вариантехь бу?

1) ***Ша йохкархочунна вовзарна кхоьрура Висади.***

2) ***Даго ца витира Висади оцу ахчанах х1уманаш эца.***

3) ***Нанна а ца хоуьйтуш, ахча къайладаккха дагадеара Висадина.***

4) ***Шена духаделла ахча нийса ду моьттира Висадина.***

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 2 |

Меттан суртх1отторан г1ирс–**дустар** шеца долу предложени билгалъяккха.

* + 1. ***Шун хеннара хир волу цхьа к1ант Висади шен нанас базара вахийтинера, пхи туьма ахча а делла, ши кийла шекар эца аьлла.***
    2. ***Ч1ог1а самукъаделира Висадин.***
    3. ***Хьарам рицкъанах ларвала веза, ц1арах санна.***
    4. ***Ц1а кхаьчча, шен нене д1адийцира цо хилларг.***

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 3 |

7-10-чуй предложенешкара **чолхе хандош** схьаязде.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 4 |

4-6-чуй предложенешкара **суффиксан г1оьнца** кхолладелла ц1ердош схьаязде.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 5 |

12-чу предложенера **«хьарам»** бохучу дашна **антоним** ялае. Д1аязъе иза.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 6 |

21-чу предложенера схьаязде **меттиган куцдош**.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 7 |

19-чу предложенин **грамматически лард** схьаязъе.

Жоп \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 8 |

5-8-чуй предложенешкара **цхьанатайпанарчу меженашца** йолу предложенисхьалаха. Оцу предложенин терахь д1аязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 9 |

Ешначу текста юкъара лахахь ялийначу предложенешкахь ерриге а ц1оьмалгаш терахьашца билгалйина ю. **Т1едерзар** билгалдеш х1оттийначу ц1оьмалган терахь схьаязде.

**«*Цкъа маме хоттур ду ас», (1)– ойла хилира цуьнан. Ц1а кхаьчча, (2) шен нене д1адийцира цо хилларг.***

***Нанас элира:***

***– Висади, (3) иза хьарам ахча ду! Юха а хьой, (4) оцу йоккхачу стаге д1ало и.***

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 10 |

15-17-чуй предложенешкара **чолхе предложени** схьалаха. Оцу предложенин терахь д1аязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 11 |

10-чу предложенера **лач кхачам** схьаязбе.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 12 |

1-чу предложенера **«кегий доттаг1ий»** бохучу дешнийн цхьаьнакхетаран **карарчу уьйран** тайпа д1аязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 13 |

10-13-чуй предложенешкара **ц1еран х1оттаман сказуеми** схьаязде.

Жоп\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| 14 |

18-20-чуй предложенешкара **грамматически подлежащи** схьаязде.

Жоп\_\_\_\_\_\_\_\_\_\_\_\_\_\_\_\_

**9 класс.**

|  |  |  |  |
| --- | --- | --- | --- |
| **№** | **Белхаш** | **Дакъа.** | **Кеп** |
| **1.** | Хаарш талларан болх №1. «Накъосталлин куьг» | VllI –чу классехь1амийнарг карладаккхар. | Диктант  Т1едахкарш. |
| **2.** | Изложени «Оьзда к1ант» | Чолхечу предложенийн синтакс | ПКЭ-н кепехь изложени язьяр |
| **3.** | Талламан болх №2. «Ирсе б1аьрхиш» | Чолхе -цхьаьнакхетта предложенеш . | Диктант  грамматически  т1едилларца. |
| **4.** | Изложени  «Вайнехан доьзал» | Чолхе-карара предложенеш. | ПКЭ-н кепехь изложени язьяр |
| **5.** | Эхашеран талламан болх №3 | Чолхе-карара предложенеш. | Тест |
| **6.** | Сочинени «Къонахаллин билгалонаш» | Хуттургаш йоцу чолхе предложенеш | ПКЭ-н кепехь сочинени язьяр |
| **7.** | Талламан болх №4 «Нохчийчоьнан во1» | Хуттургаш йоцу чолхе предложенеш. | Диктант |
| **8.** | Сочинени  «Муха хуьлу дика доттагl?» | Маттах лаьцна йуькъара хаамш. | ПКЭ-н кепехь сочинени язьяр |
| **9.** | Талламан болх №5.  « Хьехархо» | Маттах лаьцна йуькъара хаамш. | Диктант  грамматически  т1едилларца. |
| **10.** | Шеран талламан болх №6. «Оьзда мотт». | 1амийнарг т1еч1аг1дар. | Диктант  грамматически  т1едилларца. |

**Талламан диктант 1**

**Накъосталлин куьг**

Нохчийн дикачу г1иллакхех ду эшначохь вовшашна г1о-накъосталла дар. Стеган дахарехь г1о оьшуш меттигаш дукха нисло. Стаг халонехь, балехь висча бен а ца хеташ, цуьнан бала ца кхочуш верг стаг вац я адам а дац.

Б1ешерашкахь дуьйна схьадог1уш ду вайнехан эшначохь белхи вовшахтохар. Белхи гулбо, асар деш, ялташ чудерзош, ц1енош деш. Белхехь къаьста балхана кадениг, куьйгана говзаниг, хьекъална ираниг, г1иллакхна оьзданиг*.* Хьоьгара накъосталла оьшуш меттиг нисъеллехь, бен доцуш т1ехвала мегар дац. Нехан дикане цахьийзинарг шен вуонехь ша вуьсур ву.

Хьошалла, доттаг1алла, вовшийн г1о-накъосталла дар цхьа з1е йолуш ду. И дика г1иллакхаш вайца мел ду, дахарехь стаг ша висарна кхерам бац.

(УциевА.У.)

**Грамматически т1едиллар.**

1. ***Нехан дикане цахьийзинарг шен вуонехь ша вуьсур ву.* –** синтаксически таллам бе.

2. Текстера деепричастни карчамаш схьаязбе.

3. 1-чу обзацера цхьанатайпана меженаш схьаязъе, царна буха сиз хьакха.

**Изложени 1 (ПКЭ-н кепехь) «Оьзда к1ант»**

Гонахара дерриг Iалам а шен дуьхьа кхолладелла хеташ вара исс шо кхаьчна Iела.

Iаламца йолчу марзоно хьоьстуш, ловзарна сов тIера вара иза. Цундела хийла гора иза хин бердан йистошца уьдуш, ловзуш, хьаннашкахь кхерсташ, олхазарийн эшаршка ладоьгIуш, церан дахаран ойла еш, тидаме вуьйлуш. Цу Iаламца санна, чIогIа яра цуьнан берашца йолу уьйр-марзо а, балхаца шовкъ а.

Бакъду, ловзарна мел тIера велахь а, шен ненера пурба доцуш, цхьана а метте ца воьдура кIант. Ков-кертахь гIуллакх деш, нанна гIо дора цо. УьйтIе а цIанйора, синтаршна хи а тухура, шел жимачу йишин Зулайн терго а йора. Иштта гIуллакхаш дешшехь, урокаш ян а кхуьура Iела.

Аьхкенан каникулашкахь колхозан уьстагIий лелош волчу шен деца Рашидаца же оьхура иза. Ша тидам болуш а, болх безаш а хиларе терра, уьстагIаш Iалашдаран а, уьш дажоран а говзалла дика караерзийнера Iелас.

(131 дош)

(Берсанов Х.-А.)

**Хаттарш:**

1. Исс шо кхаьчна Iела муха ойла йолуш вара?

2. Муха яра цуьнан берашца йолу уьйр-марзо а, балхаца шовкъ а?

3. Хьенан пурба доцуш цхьана а метте ца воьдура кIант?

4. Стенна тIехь гIо дора нанна цо?

5. ХIун говзалла караерзийнера Iелас?

**Талламан диктант 2**

**Ирсе б1аьрхиш**

Х1инццалц д1адаханчу шен дахаран дерриге сурт дуьхьал х1оьттира Ахьъядана оцу миноташкахь. Х1ара ког а шершина, 1инах чувог1уш, кхуьнан кара еара цхьа жима колл. Иза карахь йолу куьг кегийра дегадора. Аьрру куьйго схьалаца бег1ийла х1ума лоьхура, амма кхо юьхьанца катоьхна т1улг, карара а баьлла, керчина 1инах чубахара. Ког д1атасабала х1ума яцара…

Ницкъ г1елбеллера. Дерриге а дег1ах шийла хьацар тоьхнера. Колл карахь йолу аьтту куьг кулла т1ерачу к1охцалгаша шина-кхаа меттехь хадийнера. Куьг а, пхьарс а ц1ийша дуьзнера, амма иза тергалдечохь дацара г1уллакх.

Ц1аьххьана цхьана х1уманах кхераделла д1аиккхира хьоза. Ткъа оццу минотехь лакхара охьа, ц1ийша дуьзначу к1ентан куьйга т1ехула охьабеара беха, шуьйра, къорза бухка…

(101 дош. Саракаев Хь. «Ирсе б1аьрхиш»)

**Грамматически т1едиллар.**

**1.** Буьззина синтаксически таллам бе предложенина:

***Колл карахь йолу аьтту куьг кулла т1ерачу к1охцалгаша шина-кхаа меттехь хадийнера.***

**2.** Текста т1ера чолхе-цхьаьнакхетта предложенеш схьалаха, церан грамматически лардаш схьаязъе, цхьаьнакхетаран хуттургашца цхьаьна.

**Изложени 2 (ПКЭ-н кепехь) «Вайнехан доьзал»**

Халкъан уггаре доккха хьал – иза хIора доьзал сица а, дегIаца а могаш хилар ду. Нагахь доьзал чIогIа хилахь, къам а хир ду чIогIа. Иза, дийца а ца оьшуш, бакъдерг ду.

Нохчийн къам мел яккхий халонаш тIехIиттарх, царах чекхдуьйлуш, хIаллак ца хуьлуш, схьадар дукха хьолахь доьзна дара вайнехан доьзалан чIогIаллех. Хьалха заманахь дуьненчу даьлла бер доккха а хилла, нахана юккъе даллалц, цIахь шен деций, ненаций, вежаршций, йижаршций хьалакхуьура. Цара луш хилла цунна дуьненах, Iаламах, динах, оьздангаллех болу кхетам. Цундела доьзалехь йоккху хан коьрта яра стеган кхиарехь.

Вайнехан доьзал шатайпана дуьне ду, шен гIиллакхаш а, ламасташ а долуш. Оцу дуьненахь уггаре воккха хьаькам Да ву. Да доьзалхошна масал хила хьакъ ву массо хIуман тIехь. Дуьнен чуьра дIаваллалц цуьнан а, дIаваьлча цуьнан цIеран а сий-ларам бар тIехь ду берашна. Бераш кхетош-кхиор, коьрта долчунна, ненан гIуллакх хилла хьалха заманахь. Ткъа дас оцу гIуллакхехь дакъалоцуш хилла ненехула. Ишттачу доьзалшкахь иман а, беркат а лаьттина. Цара шайн къоман юьхь а, сий а лардина.

(157 дош)

(Ахмадов М.М.)

**Хаттарш:**

1. Халкъан уггаре доккха хьал хIун ду?
2. Нохчийн къам шена тIех1иттинчу халонех чекхдалар стенах доьзна дара?
3. Хьалха заманахь берана дуьненах, Iаламах, динах, оьздангаллех болу кхетам хьан луш хилла?
4. Вайнехан доьзалехь бераш кхетош-кхиош мила хилла?
5. ХIун лаьттина ишттачу доьзалшкахь, цара хIун лардина?

**Талламан болх 3**

**Тест №1**

**1. Синтаксисо 1амадо:**

1) элпаш, аьзнаш;

2) дешнаш, дешнийн кхолладалар;

3) дешнийн цхьаьнакхетарш, предложенеш;

4) къамелан дакъош.

**2. Предложени олу:**

1) д1аяздинчу дешнех;

2) кхочушхилла ойла а гойтуш, вовшашца уьйр йолуш цхьаьнакхеттачу дешнех я оццу маь1нехьдолчу цхьана дашах;

3) йозанехь вовшахкхеттачу дешнех;

4) дешнийн цхьаьнакхетарех.

**3. Чолхе предложени олу:**

1) шиннах я цул сов цхьалхечу предложенех лаьттачух;

2) шена чохь масех сказуеми долчу предложених;

3) шена чохь масех подлежащи долчу предложених;

4) цхьаннах я цул сов цхьалхечу предложенех лаьттачух.

**4. Чолхе предложени билгалъяккха.**

1) Иштта х1ара шена деза 1илма лоьхуш лелашшехь, дешарна билгалдаьккхина долу пхи шо сиха чекхделира.

2) Нехан шуьнехь къонах а верстар вац, нехан хьаьвди т1ехь дин а берстар бац.

3) Шен дагахь ерриге а месаш къайлаяьхна, д1атиллина дара цуьнан йовлакх.

4) Сан ирс ца дохо 1аш ву-кх хьо, Дада, х1окху нехан хlиллана т1е а тайна.

**5. Чолхе предложенеш хуьлу:**

1) чолхе-цхьаьнакхетта, чолхе-карара, хуттургаш йоцу чолхе;

2) чолхе-карара,хуттургаш йоцу чолхе, чолхе-дозаран;

3) чолхе-кхаах1оттаман, чолхе-шинах1оттаман, хуттургаш йоцу чолхе;

4) чолхе-цхьаьнакхетта, чолхе-шинах1оттаман, хуттургаш йоцу чолхе.

**6. Чолхе-цхьаьнакхетта предложени олу:**

1) кхетаран меженаш шена чохь йолчу предложених;

2) цхьатерра бакъо йолчушина я масех цхьалхечух лаьттачух;

3) коьртачу а, т1етухучу а предложенех лаьттачух;

4) шена чохь грамматически лард йолчух.

**7. Цхьаьнакхетаран хуттургаш хуьлу:**

1) бахьанин, бехкаман, дустаран;

2) кхачаман, къастаман, латтаман;

3) дозаран, дуьхьалара, къасторан;

4) меттиган, хенан, даран суьртан.

**8. Чолхе-цхьаьнакхетта предложени билгалъяккха.**

1) Сан гергара нах бисина хир бац, ткъа кху хьуьнхахь суна массо а х1ума гергара ду.

2) Х1инца-м вийна велира и миска бохуш, хьоьжуш лаьтташ юьртахой а хилла.

3) Куьйра оьг1аз ца воьдура, цуьнан оцу дешнаша, мелхо а, самукъадоккхура.

4) Адама шега деллачу хаттаршна жоп ца луш, дуккха а лаьттира и къена нах.

**9. *Со х1инца дуьйна маьрша ву, амма сан ваха меттиг яц.***

Х1окху предложенера хуттурган тайпа ду:

1. дозаран;
2. дуьхьалара;
3. къасторан;
4. довзийтаран.

**10. Дозаран хуттургаца йолу чолхе-цхьаьнакхетта предложени**

**билгалъяккха.**

1) Маьрк1ажа хан яра, амма йоккха стаг сиха яцара бешара чуяха.

2) Суна а лаьара шуьца ван, делахь а сан цкъачунна аьтто хир бац.

3) Арсбина серло алсамо хилийтархьама, дуьхьал оьллина шаршу а д1аяьккхира оха.

4) Сарахь тхо юьрта а дахара, бабас тхуна хаза туьйранаш а дийцира.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 | 8 | 9 | 10 |  | «5» | «4» | «3» | «2» |
| 3 | 2 | 1 | 2 | 1 | 2 | 3 | 1 | 2 | 4 |  | 9-10 | 7-8 | 5-6 | 0-4 |

**Сочинени 1 (ПКЭ-н кепехь) «Къонахаллин билгалонаш»**

(1)ГIизлара ваха ваханчу Багратиони Иванан кIант, Петр шайх летар ла ца даллал халахеташ нохчий хилар дерриг бохург санна, дойура цу къоначу эпсаран къонахаллой, цуьнан майраллой, тIамна хьуьнаре хиларой. (2)Ламанхоша даим а Iаламат чIогIа сий дора майраллин, иза хьаьнггахь елахь а, доттагIий, мостагIий ца къестош.

(3)Нохчий тамаша бина ца бовлура оцу стеган нийсаллех. (4)Бакъду, Багратиони ванне а реза вацара, эрна адамаш дойуш, тIом барна. (5)Цо мостагIа вен ца хьовзавора, и эшо кхин некъ карабойла шена елахь. (6)Я тIамехь адам дер цуьрриг къонахалла а ца лорура цо, верна а кхеравелла, озалуш Iедал шен цкъа а доццушехь...

(7)Турмал чухула дIахьаьжначу полковникна, шаьш ма-барра къаьсташ, кхекхийн куйнаш техкина божарийн тоба гира. (8)Цхьана гIуллакхан-м барт беш болу куц дара уьш. (9)Церан лер ца хезара, амма хьийзочу куьйгийн леларехь, карзахбевлла хеталора уьш. (10)Юха оцу тобанах кхоъ схьахедира…

(11)Полковника чIогIа тамаша беш тергалдора и дерриг, амма холчохь вара иза, цигахь хирг хIун ду ца хууш. (12)Кхин а ши стаг схьахедира оцу нохчийн тобанах. (13)Хьала айира хIинццалц гуш ца хилла барам. (14)Полковникна гира оцу бараман юьхьигаш адамаша шайн белшаш тIе йохкуш. (15)ТIехьа лаьттачо коьртара схьабаьккхина шен куй белша тIе биллира, и лаза ца яйта.

(16)Ткъара бен валаза Багратиони Пьерин отта (адъютант) вара оцу тIелатарехь. (17)Цул хьалха динчу шина тIелатарехь а дакъалаьцнера цо.

(18)Полковника Тамара, турмал охьа а яхийтина, шен отте салташка цу богIучу нохчашна топ кхосса мегар доцийла хаийта аьлла, буьйр дира.

(19)Петр Багратиони бер долуш ГIизларехь дуьйна вевзинарш бара нохчашлахь. (20)ТIемашкахь и гойла хилларш бара. (21)Цуьнан тамашена юьхь**-**сибатан безамехь аматаш, битамаш цкъа а биц ца бала дагахь бисинарш а хилира кхузахь. (22)Нохчий цецбевлла ца Iара оцу къоначу бIаьхочун къонахаллех, нийсо цунна езарх. (23)Ткъа хIокху йоккхачу минотехь, цуьнан къонахчун амалш лерина, дика дан лиира нохчашна чIогIа.

(24)Багратиони цара кхузахь сихонца бинчу барам тIехь вадийна шайн лоьра тIе кхачийра…

(25)ТIаккха айина ваьхьна, Соьлжа**-**хих а ваьккхина, оьрсийн туьпе охьавиллира цара и чIогIа чевнаш хилла эпсар.

(26)Нохчаша мискъалан зарратал бIо ца къажийра майрачу, къонахалла йолчу стеган дуьхьа шаьш дан догIучунна...

(27)Нохчий, оьрсийн полковникан Iодика еш, юха а бирзина, буьйлабелла шайн новкъа бевлира.

(28)Тамара шен отте цхьаъ**-**м элира. (29)Отта, хьаьдда нохчашна тIаьхьа а вахана, церан маттахь вистхилира цаьрга:

– (30) Аша хIун до, нохчий? (31)Ахча ца деза шуна? (32)Аша веанчу Багратионих и шортта лур ма ду!

(33)Лекхачу нохчочо, тамехь корта хьала а тосуш, шечарах бIаьрг тоьхна, юха отте хьаьжна, элира:

– (34) ХIан**-**хIа. (35)Къонахаша къонахий бухкуш ца хуьлу**!**

(Л.Ш. Авалианин текстан буха тIехь)

**Т1едиллар.**

Муха кхета хьо **КЪОНАХАЛЛА** бохучу дешан маьIнах? Кепе а далош, комментари е айхьа цунах билгалдаьккхинчунна.

Лахахь ялийначу клишех пайда а оьцуш, язъе **«Къонахаллин билгалонаш»** темина сочинени-ойлаяр айхьа билгалдаьккхинчун буха тIехь. **Къонахаллех** лаьцна айхьа билгалдаьккхинарг тIечIагIдеш, **ши** масал-тIечIагIдар даладе: **цхьа** масал-тIечIагIдар даладе ешначу текстера, **шолгIаниг** – хьайн дахарехь зеделлачух.

Сочиненин барам 70 дашал кIезиг хила ца беза.

Нагахь санна сочинени ша ма-ярра схьайийцина я схьаязйина юьхьанцара текст хилахь, цхьа а комментари йоцуш, и санна болчу белхан мах ноль баллаца хадабо.

Сочинени язъе цIена а, йоза къаьсташ а.

**Клишеш:**

1. Къонахалла – иза ... Суна хетарехь, ...

2. ХIокху текстан авторна (авторан цIе) къаьсттина вайна гайта лиънарг ду ...

3. Сайн дахарехь зеделлачуьнга а хьаьжна, айса ялийна ойла тIечIагIъян лаьа ...

4. Цу тIера цхьа жамI дан таро ю ...

**Магадо**: ялийна клишеш хийца.

**Талламан диктант 4**

**Нохчийчоьнан во1**

Шатайпана цхьа башха корматалла йолуш поэт вара Сулейманов Ахьмад. Иза поэт, яздархо хилла ца 1ара. Ахьмад воккха 1илманча, историк, мохк талларан говзанча, г1иллакх-оьздангаллин хьехамча вара.

Ахьмада къамел деш ладог1а к1орда ца дора цхьаьнне а. Цо нах бела а бора, белха а бора. Адамийн а, 1аламан а къайленаш дика евзара Ахмадна. Аьхкенца лаьмнашка д1авоьдура иза. Бецийн, зезагийн, диттийн дуккха ц1ераш хаьара цунна. Ахьмада йоккхачу говзаллица яздора, дуьйцура шена гинарг, тидам бинарг.

Суна хезна а дацара «ц1абалгаш» боху дош, ца гинера уьш т1ехь кхуьу дитташ. Цкъа Ахьмада вигира со а, Валид а и дитташ долчу. Церан истори а йийцира цо. Царех оьрсаша «каштановые» олу.

Цкъа Сулейманов со волчу веача, хьуьн чохь болчу 1ома т1е сада1а дахара тхо. Массара боьг1ча а, ч1ерана ма1ар ца буьйг1ира цо.

«Со Дала х1уманийн са эца кхоьллина вац, – бохура Ахьмада. – Ас пондарх п1елг тосуш илли эр ду шуна».

Сулейманов Ахьмад цхьана ден-ненан, цхьана юьртан хилла ца 1ара. Иза Даймехкан, ерриге Нохчийчоьнан во1 вара.

(145 дош)

(Рашидов Ш.Р.)

**Сочинени**

**ПКЭ-н кепехь «Муха хуьлу дика доттагl?»**

Т1едиллар.

Муха кхета хьо **ДОТТАГIАЛЛА** бохучу дешан маьIнах? Кепе а далош, комментари е айхьа цунах билгалдаьккхинчунна.

Лахахь ялийначу клишех пайда а оьцуш, язъе **«Муха хуьлу дика доттагl?»** темина сочинени-ойлаяр айхьа билгалдаьккхинчун буха тIехь. **ДоттагIаллех** лаьцна айхьа билгалдаьккхинарг тIечIагIдеш, **ши** масал-тIечIагIдар даладе: **цхьа** масал-тIечIагIдар даладе ешначу текстера, **шолгIаниг** – хьайн дахарехь зеделлачух.

Сочиненин барам 70 дашал кIезиг хила ца беза.

Нагахь санна сочинении ша ма-ярра схьайийцина я схьаязйина юьхьанцара текст хилахь, цхьа а комментари йоцуш, и санна болчу белхан мах ноль баллаца хадабо.

Сочинени язъе цIена а, йоза къаьсташ а.

**Клишеш:**

1. ДоттагIалла – иза ... Сан кхетамехь, ...

2.Текстан авторна хетарехь, ...

3. Дахарера масал далош, ала лаьа ...

4. Цу тIера схьа жамI дан таро ю ...

**Магадо:** ялийна клишеш хийца.

**Талламан диктант 5**

**Хьехархо**

Адамах адам хуьлуш, цуьнан дахарехь йоккха меттиг д1алоцу хьалха доьзало, шолгIа – хьехархочо. Ткъа дахаран некъа т1ехь дуьхьал мел кхеташ долу адам довзар а, хуьлийла цо хьан дахаре шеца деана дика я вон, цхьа бахьана долуш хуьлу.

Сайн дахарехь суна а девзира цхьа башха адам – тхан дуьххьарлера хьехархо. Цуьнан дикаллех даккхийдечу тхуна, муха долу а ца хууш, д1аделира диъ шо.

Х1инца шун кхин классан куьйгалхо хир ву аьлла, хаам бира тхан хьомсарчу хьехархочо.

Керлачу куьйгалхочо ша йовзийтира тхуна, к1айчу аматехь а йолуш, шовзткъа шо хир долуш оьрсийн меттан а, литературин а хьехархо яра иза. Ма адам ду иза, ма дика ду шу цо схьаэцна, 1аламат дика хьехархо ю иза олура нанас юх-юха а. Амма со ца кхетара цо бохучух. Адам со а ду. Адам ца хилла, кхин мила хир яра иза аьлла, хетара суна. Ткъа «адам» бохучу дешан маь1нах цхьа хан-зама яьлча бен ца кхийтира со.

(145 дош)

(Муртазалиева З.А.)

**Талламан диктант 6**

Дайн орамашкара дуьйна схьадог1уш цхьа г1иллакх ду нохчийн – стаг верг а, стаг воцург а шен дашца къастош. Цигара схьадаьлла ду «Хьайн багах схьадалазчу дешан эла ву хьо, багах схьадаьллачу дешан лай ву хьо» боху кица. Нахалахь айхьа мел аьллачу дашах жоьпалла ву бохург ду и.

Далла а, нахана а гергахь деза, сийлахь ду адамо шен меттан доладар я багах схьа мел долучу дешан оьздангалла ларъяр. Ткъа и мотт харц а, шалхонца а лебар, адамна бала хин болчу кепара бийцар даккхийчу къинойх, зуламечу лазарех ду.

Оьзда мотт бийца стаг шен бераллехь дуьйна 1ама веза, баккхийчаьрга ла а дуг1уш, цаьргара масал а оьцуш. Хала делахь а, иза дахарехь ца хилча йиш йоцу уггаре а коьртаниг ду. Оьзда мотт адамийн юкъаметтиган дакъа хилла ца 1а, иза вайх х1ораннан сица, кхетамца хила дог1у жовх1ар ду. Цо г1о до оьзда боцчу нехан лаамна к1ел ца воьдуш, цунах ларвала а, шен дахаран новкъахь ц1ена чекхвала а.

(150 дош)

(Уциев А.Х.)